Ukraine dakwa Russia bunuh 2,500 orang awam sejak perang

KYIV, 12 Syaaban 1443H, Selasa – Pejabat Presiden Ukraine mendakwa lebih 2,500 orang awam terbunuh dalam serangan tentera Russia ke atas bandar Mariupol yang terkepung.

Penasihat kepada Presiden, Oleksiy Arestovych dalam kenyataan mendakwa, tentera Ukraine setakat ini telah menggagalkan serangan Russia di bandar pelabuhan Mariupol, namun data rasmi kerajaan tempatan memaklumkan lebih 2,500 orang awam terkorban dalam serangan Moscow.

Bagaimanapun, tentera Russia tidak dapat menawan bandar itu, sebaliknya hanya menyasarkan serangan ke atas struktur awam, katanya.

“Russia mahu menghapuskan bandar itu dari muka bumi,” katanya.

Arestovych mendakwa bahawa tentera Ukraine telah memusnahkan satu pertiga daripada tentera Russia.

“Menurut arahan kami, lebih daripada 90 kumpulan batalion taktikal yang digunakan oleh musuh di Ukraine sejak 24 Februari, lebih daripada 30 telah dimusnahkan atau kehilangan keupayaan bertempur.

“Dalam erti kata lain, kami telah mengalahkan satu pertiga daripada pasukan musuh,” dakwanya.

Terdahulu, pasukan Palang Merah menyifatkan senario terburuk menanti ratusan ribu orang awam yang terperangkap di Mariupol, dengan risiko berdepan kebuluran atau kematian, melainkan perjanjian kemanusiaan konkrit dapat dicapai segera.

“Ratusan ribu penduduk di bandar itu kini menghadapi kekurangan keperluan asas seperti makanan, air dan ubat-ubatan,” kata Jawatankuasa Palang Merah Antarabangsa dalam kenyataan.

Menurut anggaran Pertubuhan Bangsa-Bangsa Bersatu (PBB), kira-kira 2.8 juta orang telah melarikan diri ke negara jiran sejak Russia memulakan perangnya ke atas Ukraine pada 24 Februari lalu.

Sekurang-kurangnya 596 orang awam turut terbunuh dan 1,067 yang lain cedera di Ukraine, katanya.-  Agensi


Remaja warga Singapura rancang serang 2 masjid ditahan

SINGAPURA, 15 Jamadilakhir 1442H, Khamis – Seorang remaja di Singapura ditahan di bawah Akta Keselamatan Dalam Negeri (ISA) yang ketat kerana merancang untuk membunuh umat Islam di dua masjid di negara itu pada ulang tahun serangan Christchurch yang berlaku pada 15 Mac 2019, kata pemerintah pada hari Rabu.

Pelajar berusia 16 tahun, yang beragama Kristian Protestan dari etnik India, adalah yang termuda ditahan di bawah undang-undang tersebut, kata Kementerian Dalam Negeri (MOHA) dalam satu kenyataan.

Kementerian berkata, remaja itu, yang terinspirasi oleh ‘ideologi ekstremis sayap kanan’ ditahan bulan lalu.

“Seorang pelajar sekolah menengah pada masa itu, didapati telah membuat rancangan dan persiapan terperinci untuk melakukan serangan pengganas menggunakan sebilah parang terhadap umat Islam di dua masjid di Singapura,” kata kementerian itu.

Undang-undang ISA membenarkan penahanan tanpa perbicaraan.

Remaja itu, yang belum dikenal pasti, telah memetakan jalan dan memilih Masjid Assyafaah dan Masjid Yusof Ishak sebagai sasaran dekat kediamannya di utara Singapura, kata kementerian itu, sambil menambah bahawa dia juga mempunyai niat untuk menyiarkan secara langsung rancangan serangan.

“Dia seorang radikal, termotivasi oleh perasaan anti yang kuat terhadap Islam dan minat terhadap kekerasan.

“Dia juga menonton video propaganda Daesh, dan sampai pada kesimpulan yang salah bahawa Daesh mewakili Islam, dan bahawa Islam meminta pengikutnya untuk membunuh orang-orang yang tidak beriman,” kata kenyataan itu yang merujuk kepada kumpulan ISIS.

Kementerian mengatakan remaja itu jelas dipengaruhi oleh supremasi kulit putih Australia, Brenton Tarrant yang menembak mati 51 orang muslim yang menghadiri solat Jumaat di dua masjid di Christchurch, New Zealand pada 15 Mac 2019. Dia juga telah menayangkan tembakan itu secara langsung di Facebook.

Tarrant dijatuhi hukuman penjara seumur hidup tanpa pembebasan bersyarat pada bulan Ogos tahun lalu.

MOHA mengatakan bahawa remaja itu mengakui semasa siasatan bahawa dia hanya dapat ‘meramalkan dua hasil dari rancangan – bahawa dia ditangkap sebelum dapat melakukan serangan, atau dia melaksanakan rancangan itu dan setelah itu dibunuh oleh polis’.

“Dia tahu sepenuhnya, mengetahui bahawa dia akan mati, dan dia siap untuk mati,” kata Menteri Undang-undang dan Dalam Negeri, K Shanmugam seperti dilapor oleh media tempatan. – Agensi


PKP tak ketat, jalan sesak macam biasa

BANGI, 9 Jamadilakhir 1442H, Jumaat – Ahli Majlis Tertinggi UMNO, Datuk Dr Mohd Puad Zakarshi, hari ini mempersoalkan keberkesanan perintah kawalan pergerakan (PKP) – yang semalam diumumkan akan disambung seminggu lagi – sedangkan kes yang dicatatkan masih tidak menunjukkan tanda-tanda penurunan.

Beliau berkata, masalah yang ketara di sini adalah penguatkuasaan PKP yang tidak ketat, terutama di tempat kerja.

“Kereta berkeliaran di lebuh raya. Dengar info radio, jalan di Kuala Lumpur sesak macam biasa setiap pagi kerana rakyat nak pergi kerja.

“Sedangkan kluster tempat kerja penyumbang besar. Sekarang ada 11 kluster tempat kerja daripada 16 kluster. Kilang dan tapak pembinaan diberi kelonggaran beroperasi. Memang double standard,” katanya dalam tulisan di laman Facebook, hari ini.

Mengulas lanjut, Mohd Puad menegaskan, kerajaan bukan sahaja tidak konsisten tetapi kelihatan seperti tidak tahu apa hendak dilakukan.

“Sama ada tegas atau tidak. Rakyat tidak boleh makan di restoran. Tetapi orang ramai selamba makan di gerai-gerai di pekan kecil dan kampung.

“Maka tujuan darurat gantung Parlimen hanya untuk pekakkan telinga daripada dikritik kerana gagal menangani pandemik COVID-19. Sudah tidak ada check and balance,” tegasnya.

Bimbang dengan situasi itu, beliau berkata, adalah lebih baik jika dilaksanakan PKP seketatnya agar ia tidak perlu disambung setiap minggu kerana ia menyusahkan rakyat mendapatkan sesuap nasi.

“Betul, lagi lama PKP 2.0 yang longgar ini dilanjutkan, lagi lama ketidakadilan berlaku. Ada yang dibenarkan beroperasi cari makan ada yang tidak boleh cari makan.

“Setuju dengan DS Najib, “PKP yang tegas untuk seketika adalah lebih baik dari PKP separuh masak yang berpanjangan”.

“Mudaratnya berpanjangan. Masalah tidak selesai. Masalah Muhyiddin untuk kekal lama jadi PM sahaja yang selesai,” katanya.


Hampirkan diri kepada Allah dengan khidmat kepada masyarakat

MANUSIA dinamakan insan kerana sifat lupa yang ada padanya. Kunci kepada manusia dinamakan hati (qalb) kerana manusia sering bersifat berbolak balik. Ada masanya dia kuat untuk taat dengan syariat dan ada masanya dia lalai.

Dalam keadaan itu, caranya untuk sampai kepada redha Allah hanyalah satu; iaitu mujahadah dari dirinya sendiri.

وَالَّذِينَ جَاهَدُوا فِينَا لَنَهْدِيَنَّهُمْ سُبُلَنَا وَإِنَّ اللَّهَ لَمَعَ الْمُحْسِنِين

“Dan orang-orang yang berusaha dengan bersungguh-sungguh kerana memenuhi kehendak agama Kami, sesungguhnya Kami akan memimpin mereka ke jalan-jalan Kami (yang menjadikan mereka bergembira serta beroleh keredaan); dan sesungguhnya (pertolongan dan bantuan) Allah adalah berserta orang-orang yang berusaha membaiki amalannya.”
(Al-Ankabut: 69)

Tidak ada jalan pintas untuk sampai kepada redha Allah. Tidak ada juga perantaraan dari manusia lain. Usaha mujahadah sendiri yang lahir dari keperitan usaha dan kesabaran jiwa itulah yang akan menyampaikan.

Sesetengah manusia mengambil jalan pintas untuk memperbaiki kelalaian dirinya sebelum ini. Tetapi usaha itu tidak langsung membebankan dirinya, dengan erti tiada mujahadah diri melawan nafsu, tiada unsur menahan sabar dan tiada keperitan yang ditanggung.

Ada yang menginfakkan lebihan hartanya yang memang dia tidak perlu ketika dia tahu bahawa ajalnya sudah sampai. Sedangkan sebahagian ulamak bertegas bahawa harta orang sakit yang pasti menuju kematian, adalah tergantung kepada permilikan waris.

Ada yang mencari duit dengan cara syubhat kemudian menginfakkan sebahagiannya ke jalan Allah untuk tujuan ‘pembersihan’. Sedangkan ulamak menyebut harta syubhat bermanfaat untuk penerima, tetapi tidak akan memberi manfaat kepada penyumbang yang mengusahakannya.

Ada yang berharap syafaat dari ulamak di akhirat nanti. Lalu menumpukan diri mendapat redha di hati ulamak tersebut dengan cara mencium tangannya, menyarungkan kasutnya, memimpinnya berjalan, menjamunya, membelikan keperluannya dan sebagainya. Sedangkan nasib ulamak itu sendiri di akhirat nanti tidak siapa yang tahu. Jika baik nasibnya, hanya beberapa yang akan beroleh limpahan syafaatnya … dan belum tentu siapa siapakah mereka itu.

Salah satu sunnah Rasulullah ﷺ yang baik untuk pendosa bertaubat mencari semula redha Allah adalah khidmat kepada masyarakat Islam dan manusia amnya. Ini kadang-kadang dipandang sepi oleh ramai dari manusia yang lalai.

Saya kongsikan di sini beberapa hadis sebagai sandaran.

Sabda Rasulullah ﷺ:

من كان في حاجة أخيه كان الله في حاجته

“Sesiapa yang menunaikan keperluan saudaranya, maka Allah akan menunaikan keperluannya.”
(Riwayat Muslim)

Sabdanya lagi:

والله في عون العبد ما كان العبد في عون أخيه

“Allah membantu seorang hamba selama hamba itu membantu saudaranya.”
(Riwayat Muslim)

Ketika ditanya kepada Rasulullah ﷺ berkenaan amal yang paling dicintai Allah, Rasulullah ﷺ menjawab:

أحب الناس إلى الله أنفعهم للناس، وأحب الأعمال إلى الله سرور تدخله على مسلم تكشف عنه كربة أو تقضي له دينا أو تطرد عنه جوعا، ولأن أمشي مع أخ في حاجة أحب إلي من أن أعتكف في هذا المسجد، يعني مسجد المدينة شهرا، ومن كظم غيظه ولو شاء أن يمضيه أمضاه ملأ الله قلبه يوم القيامة رضى، ومن مشى مع أخيه في حاجة حتى يقضيها له ثبت الله قدميه يوم تزل الأقدام.

“Manusia yang paling dicintai Allah adalah yang paling bermanfaat kepada manusia. Amalan yang paling dicintai Allah adalah kegembiraan yang engkau masukkan ke dalam hati seorang muslim; dengan cara mengeluarkannya dari kepayahan, atau melangsaikan hutangnya, atau menghilangkan kelaparannya.
Jika aku berjalan bersama seorang saudara muslim untuk menunaikan keperluannya, itu lebih aku cintai dari beriktikaf di masjid Nabawiku ini selama sebulan. Sesiapa yang menahan marah yang boleh dilepaskannya, maka Allah akan memenuhi jiwanya di akhirat nanti dengan keredhaan. Sesiapa yang berjalan untuk memenuhi keperluan saudara muslimnya, Allah akan meneguhkan kedua kakinya di hari akhirat yang bergoncangan semua kaki manusia.”

(Albani mengatakan Hasan di dalam at-Targhib)

Memenuhi keperluan muslim adalah amal yang berat. Ia memerlukan pengorbanan masa, tenaga, kesabaran, pengurusan emosi yang luar biasa, pengurusan tenaga kerja yang menyeluruh, penguasaan maklumat, kecekapan beraksi di medan yang adakalanya sukar dan merbahaya, kepenatan fizikal yang luar biasa, terdedah kepada fitnah dan sebagainya. Hanya orang yang tabah yang mampu melakukannya. Dan ia sudah tentu lebih sukar dari sekadar mengharap syafaat ulamak, atau infak lebihan harta yang sudah memang akan dilepaskan.

Saya menyeru kepada mana-mana muslim yang mempunyai kecintaan untuk kembali kepada Allah dari kelalaian lampau, agar menghampirkan diri semula kepada Allah dengan cara ini. Berilah khidmat kepada masyarakat Islam dan manusia amnya. Ramai manusia yang memerlukan sumbangan masyarakat Islam untuk terus hidup di bumi bertuah ini. Pastikan kita bertaubat dengn cara yang paling menyampaikan kepada maksud.

Di sinilah mungkin rahsia kenapa sebahagian ulamak bersetuju dengan kaedah:

الثواب علي قدر المشقة

“Pahala diberikan atas kadarnya kepayahan amal itu.”

Wallahu a’lam.

Ustaz Muhammad Fauzi Asmuni
Timbalan Presiden gerakan Islam, ISMA


PRN Melaka: Parti bertanding utamakan kepentingan peribadi daripada agenda Bumiputera

Oleh Ainul Illia Meor Suzurudin

BANGI, 7 Rabiulakhir 1443H, Jumaat – Parti BERJASA senada dengan kenyataan Pengerusi PEMBELA, Haji Aminuddin Yahaya bahawa parti-parti yang memasuki gelanggang Pilihan Raya Negara (PRN) Melaka nampaknya tidak ada keberanian membawa agenda Bumiputera, sebaliknya lebih tertumpu kepada kepentingan parti.

Presiden BERJASA, Ustaz Zamani Ibrahim yakin semua parti yang terlibat dengan PRN Melaka hanya ingin mengukur kekuatan masing-masing.

Ekoran itu, mereka tidak berani membawa agenda Bumiputera dan cenderung untuk bergantung kepada penyokong dari bangsa Cina dan India, tegasnya.

“Ini membayangkan bahawa semua parti membawa kepentingan parti dan peribadi,” katanya ketika dihubungi Ismaweb.net, hari ini.

Sebagai pemerhati pada PRN kali ini, BERJASA mengingatkan kepada rakyat Melaka supaya memilih calon berwibawa berbanding parti.

“Ini kerana pemimpin yang tulen bukannya lahir daripada parti tetapi sangat bergantung kepada integriti, kebertanggungjawaban dan kewibawaan.

“Calon yang mampu membawa agenda agama Islam pastinya dijadikan pilihan utama oleh semua pemilih.

“Rakyat berhak untuk menentukan masa depan agenda Bumiputera dan agama Islam,” katanya.

PRN Melaka bakal menyaksikan persaingan antara tiga hingga enam penjuru di semua 28 kerusi Dewan Undangan Negeri (DUN).

PAS di bawah koalisi Perikatan Nasional (PN) dan UMNO bakal bertembung di tujuh kerusi – Kuala Linggi, Taboh Naning, Durian Tunggal, Duyong, Serkam, Merlimau dan Bukit Katil.

Manakala Bersatu pula akan bertanding di sebanyak 15 kerusi.


COVID-19: Kes di AS terus meningkat, kini cecah 2.6 juta

BEIJING, 9 Zulkaedah 1441H, Rabu – Jumlah kes COVID-19 di Amerika Syarikat (AS) terus melonjak kepada 2.6 juta pada Selasa mencecah 2,606, 211 dengan angka korban seramai 126,360 orang, menurut data Johns Hopkins University lapor agensi berita Xinhua.

Di Washington, pakar penyakit berjangkit Anthony Fauci memberi amaran kes COVID-19 di AS boleh meningkat sehingga 100,000 setiap hari memandangkan negara ini “tidak berada pada tahap kawalan yang sepatutnya”.

Fauci merangkap pengarah Institut Alergi dan Penyakit Berjangkit Kebangsaan berkata negara sedang “menuju ke arah yang salah” seiring dengan meningkatnya jumlah kes di seluruh negara.

“Kita sekarang mempunyai lebih 40,000 ribu kes baharu sehari. Saya tidak terkejut jumlah itu akan naik sehingga 100,000 sehari. Ia sangat membimbangkan saya,” katanya.

Sementara itu di Kanada, negara ini melanjutkan larangan kemasukan pelancong antarabangsa sehingga 31 Julai, menurut Agensi Perkhidmatan Sempadan Kanada (CBSA).

“Kerajaan Kanada tetap komited untuk melindungi kesihatan dan keselamatan rakyatnya dan mengurangkan penularan COVID-19,” kata CBSA dalam satu kenyataan.

Di Poland, pihak kerajaan mengeluarkan senarai lapan negara bukan Kesatuan Eropah (EU) yang dibenarkan keluar dan masuk ke negara itu.

Mulai 1 Julai, syarikat penerbangan boleh menyambung semula perkhidmatan mereka dengan negara Jepun, Korea Selatan, Ukraine, United Kingdom, Montenegro, Georgia, Kanada dan Albania.

Jumlah kes di Chile meningkat kepada 279,393 menyaksikan 5,688 kematian dan menurut Kementerian Kesihatan terdapat 3,394 kes serta 113 kematian baharu dilaporkan dalam tempoh 24 jam lalu.

Mesir pula mengesahkan sebanyak 1,557 jangkitan baharu, menjadikan jumlah keseluruhan kes 68,311, kata Kementerian Kesihatan.

Jurucakap kementerian Khaled Megahed berkata seramai 81 pesakit meninggal dunia, dengan jumlah keseluruhan kematian setakat ini 2,953 orang.

Pada Sabtu, Mesir menarik balik sebahagian perintah berkurung waktu malam yang dikuat kuasa sejak tiga bulan lalu.

Kementerian Kesihatan Tunisia pula melaporkan dua kes baharu COVID-19 dan negara ini mencatatkan keseluruhan kes sebanyak 1,174.

Seramai 1,031 pesakit pulih manakala 50 kematian dilaporkan.

Di Israel 803 kes baharu dilaporkan, lonjakan tertinggi dalam tempoh sehari setakat ini, meningkatkan jumlahnya menjadi 25,244 kes, kata Kementerian Kesihatan.

Keseluruhan jumlah kematian pula seramai 320, jumlah pesakit yang berada dalam keadaan serius meningkat kepada 52 berbanding 43 sebelum ini. Seramai 232 pesakit masih dirawat di hospital.

Jumlah pesakit pulih sebanyak 17,341 sementara kes aktif meningkat kepada 7,583, tertinggi sejak 28 April. – Bernama


Sistem tebatan banjir negara tidak lagi relevan

Oleh Zuhayati Yazid

BANGI, 16 Jamadilawal 1443H, Selasa – Sistem tebatan banjir di negara ini sudah lagi tidak relevan dan terkebelakang sekali gus tak mampu menampung taburan hujan yang banyak.

Perkara itu disuarakan Pakar Geologi Kejuruteraan dan Mekanik Tanah Universiti Kebangsaan Malaysia (UKM), Dr Nor Shahidah Mohd Nazer yang menyifatkan situasi itu sebagai punca banjir luar biasa di Lembah Klang, baru-baru ini.

“Tidak dinafikan kerajaan mewujudkan pembinaan tebatan banjir sejak berlaku banjir besar di Kuala Lumpur pada 1971, dan sejak itu banyak peruntukan disediakan dengan jumlah yang besar.

“Bermula Rancangan Malaysia Ke-8 (RMK8) kerajaan menyediakan RM2.6 bilion tetapi sistem tebatan banjir yang diwujudkan itu hanya sesuai dan untuk taburan hujan bagi 20 atau 30 tahun kebekalang dan bukannya untuk taburan hujan terkini.

“Kita sebenarnya agak terlewat untuk mengunjurkan mitigasi terbaik bersesuaian dengan kadar hujan yang bersesuaian.

“Banyak kajian yang telah dibuat mungkin skala mitigasi yang dibuat tidak bersesuaian dengan kadar hujan yang turun hari ini,” katanya ketika menjadi panel dalam program Dimensi, Bencana Alam: Sejauh Mana Malaysia Tangani? yang disiarkan di TV Pertiwi, malam ini.

Bagaimanapun, Dr Nor Shahidah tidak menafikan perubahan cuaca dan taburan hujan melebihi tahap normal serta durasi yang lama juga adalah punca berlakunya banjir kali ini.

Dalam masa sama, beliau menjelaskan, koordinasi yang lemah di peringkat agensi-agensi yang terbabit dalam menguruskan bencana juga menjadikan keadaan bertambah huru-hara.

“Kalau kita lihat apa yang berlaku hari ini, Angkatan Tentera Malaysia (ATM) telah mendahului daripada agensi-agensi yang dipertanggungjawabkan berikutaan tiada koordinasi yang seragam,” katanya.

Malah, beliau berpandangan agensi yang terlibat mengambil tindakan lewat berikutan tidak menjangkakan bencana akan berlaku sebesar ini.

Pautan Dimensi:


Rakyat bantah cara tangani COVID-19, Presiden Paraguay didesak letak jawatan

ASUNCION, 23 Rejab 1442H, Ahad – Presiden Paraguay, Mario Abdo Benitez menggesa semua menteri Kabinet meletakkan jawatan selepas mendapat bantahan rakyat yang tidak berpuas hati dengan cara kerajaan menangani krisis pandemik COVID-19.

Reuters melaporkan, rakyat Paraguay membantah dasar kesihatan dan kekurangan vaksin COVID-19 di Asuncion.

Tunjuk perasaan bagi membantah perkara itu bagaimanapun dicalari dengan pertembungan antara penunjuk perasaan dan polis di pusat ibu kota, Asuncion.

Penunjuk perasaan dilapor melemparkan batu ke arah petugas polis, manakala petugas menggunakan peluru getah dan gas pemedih mata.

Penunjuk perasaan membantah di luar bangunan Kongres, yang juga menuntut peletakan jawatan Abdo Benitez.

Menteri Komunikasi, Juan Manuel Brunetti memberitahu, presiden meminta ‘semua anggota Kabinet melepaskan jawatan mereka’.

“Abdo Benitez menghormati tunjuk perasaan secara aman dan menyeru keamanan. Presiden… pasti bercakap hari ini dengan rakyat.  Dia (akan) mengumumkan perubahan,” katanya.

Suruhanjaya Hak Asasi Manusia Antara Amerika (IACHR) pada hari Sabtu menyatakan kebimbangan berhubung dakwaan polis menggunakan kekerasan berlebihan terhadap orang ramai ketika tunjuk perasaan, sambil meminta pihak berkuasa untuk menyiasat aduan pelanggaran hak asasi manusia.

Demonstrasi itu berlaku di tengah-tengah kemarahan yang semakin meningkat terhadap wabak COVID-19 di Paraguay, di mana jangkitan melonjak dan hospital di ambang kehancuran. – Agensi


Replika senjata alasan DAP campur tangan urusan Islam

BANGI, 15 Rabiulakhir 1445H, Isnin – Parti cauvinis DAP sengaja menggunakan alasan replika senjata supaya Kementerian Pendidikan (KPM) mempertimbangkan semula penganjuran program Minggu Solidariti Palestin di sekolah-sekolah.

Hakikatnya, parti rasis itu tidak takut pun dengan senjata mainan sebaliknya khuatir dengan kefahaman, semangat dan ukhuwah Islamiah yang mahu diterapkan KPM kepada pelajar Islam, kata Naib Presiden BERJASA.

Ir Ts Muhammad Lukman Al-Hakim Mohamad berkata, semua maklum DAP memusuhi semua perkara berkaitan Islam.

“Mereka takut umat Islam di Malaysia faham isu identiti dan kemerdekaan sebenar negara hasil pengalaman Palestin.

“Isu senjata mainan hanyalah alasan. Bukankah sambutan hari kemerdekaan negara memaparkan peralatan ketenteraan dan senjata sebenar Angkatan Tentera Malaysia (ATM) dan disaksikan oleh semua pelajar sekolah?

“Bukankah sambutan hari kemerdekaan di sekolah selama ini juga sebahagiannya menggunakan senjata mainan sebagai gimik?,” soalnya.

Dalam pada itu, Lukman berkata, tindakan DAP – parti komponen Kerajaan Madani – menyuarakan bantahan tanpa platform sepatutnya seperti mesyuarat Kabinet bukti jelas kerajaan masih berminda pembangkang.

Menurutnya, DAP perlu berbincang dengan KPM supaya sekolah vernakular dikecualikan daripada program ini sekiranya mahu mempertahankan ‘akidah’ pelajar Cina.

“Anak-anak Cina di sekolah kebangsaan yang tak seramai mana pun boleh dikecualikan.

“Tapi jangan campur tangan urusan bangsa dan agama kami!

“Kalau nak diikutkan, antara banyak-banyak parti politik di Malaysia logo DAP yang paling ‘ganas’. Parti lain berlogokan bintang, bulan dan dacing. Tapi DAP berlogokan roket!” katanya.

Terdahulu, DAP meluahkan rasa terkilan dengan penganjuran satu program di sebuah sekolah rendah yang memaparkan unsur-unsur keganasan dan ekstremisme dengan penggunaan replika senjata.

Setiausaha Agungnya, Anthony Loke berkata, DAP menentang sebarang bentuk keganasan dan membantah semua bentuk program yang mempamerkan unsur-unsur kekerasan bersenjata di semua sekolah yang membabitkan murid-murid pada usia yang muda.

Dakwanya, program seumpama itu hanya akan memberikan mesej dan pengajaran yang salah kepada generasi muda.


‘Government shutdown’ jika Belanjawan 2021 tidak lulus

KUALA LUMPUR, 1 Rabiulakhir 1442H, Selasa – Kerajaan tidak akan dapat berfungsi atau ‘government shutdown’ jika Belanjawan 2021 yang sedang dibahaskan di Dewan Rakyat tidak diluluskan.

Ini kerana tanpa kelulusan Belanjawan 2021 dengan peruntukan RM322.5 bilion itu, kerajaan tidak boleh menggunakan wang perbendaharaan negara untuk peruntukan perbelanjaan kementerian-kementerian dan agensi-agensi kerajaan.

Ini termasuk membayar gaji 1.6 juta penjawat awam dan petugas barisan hadapan (petugas kesihatan, polis dan tentera) yang tentunya memberikan impak besar kepada rakyat yang kini berdepan pandemik COVID-19.

Pakar Perlembagaan daripada Universiti Teknologi Malaysia (UTM), Dr Muhammad Fathi Yusof berkata situasi ‘government shutdown’ pernah berlaku di Amerika Syarikat (AS) pada 2018/2019 ketika pemerintahan Presiden Donald Trump.

Namun, Muhammad Fathi yang juga Felo Penyelidik Undang-Undang dan Perlembagaan di Pusat Polisi Perdana UTM berkata, jika berlaku di Malaysia, impaknya adalah lebih buruk kerana nisbah penjawat awam di Malaysia adalah tinggi berbanding populasi negara.

“Tidak boleh samakan dengan AS sebab saiz (penjawat awam) kerajaan persekutuan (AS) dengan nisbah rakyatnya kecil. Di AS, sekolah dan hospital banyak pihak swasta. Bila kerajaan tidak berfungsi, ia tak beri kesan besar.

“Dari segi keselamatan seperti polis pula terletak di bawah bidang kuasa negeri di Amerika Syarikat. Ia tak jejaskan kerajaan persekutuan,” katanya ketika dihubungi Bernama di sini.

Muhammad Fathi mengulas mengenai kemungkinan Belanjawan 2021 tidak diluluskan selepas Barisan Nasional (BN) dan pembangkang mengemukakan beberapa tuntutan sebagai sokongan bersyarat kepada Belanjawan 2021 dibentangkan kerajaan Perikatan Nasional (PN) pada 6 November lepas.

Antara tuntutannya ialah membenarkan pengeluaran simpanan sehingga RM10,000 daripada Akaun 1 Kumpulan Wang Simpanan Pekerja (KWSP) dan pelanjutan moratorium selain mempertikaikan cadangan mengembalikan semula Jabatan Hal Ehwal Khas Jasa (JASA) dengan peruntukan besar.

Muhammad Fathi berkata, dalam konteks Malaysia, belanjawan negara pernah diperuntukkan tanpa melalui kelulusan Parlimen pada 1969.

“Pada tahun 1969, belanjawan diluluskan melalui Ordinan Darurat No 3 Kuasa-Kuasa Perlu untuk tujuan perbelanjaan bagi 1970. Tapi tahun 1970 bukan sebab belanjawan tidak lulus, tapi sebab situasi darurat,” katanya.

Pada awal 2019, Presiden Trump mengisytiharkan darurat di AS bagi membolehkannya meluluskan peruntukan ASD5 bilion untuk membina tembok pemisah di sempadan AS-Mexico tanpa perlu mendapatkan kelulusan Kongres AS.

Media antarabangsa melaporkan proses ‘government shutdown’ akibat perintah darurat selama 35 hari di AS bermula 22 Disember 2018 itu, menyaksikan lebih 800,000 pekerja persekutuan di sembilan jabatan, termasuk agensi persekutuan, terjejas dengan tidak menerima gaji atau diberikan cuti sementara. Untuk rekod, AS mempunyai 328 juta penduduk (statistik 2019).

Penganalisis politik daripada Universiti Utara Malaysia (UUM), Prof Dr Mohd Azizuddin Mohd Sani berkata, semua pihak, kerajaan atau pembangkang, perlu berkompromi supaya Belanjawan 2021 diluluskan.

“Saya tak rasa belanjawan tidak akan diluluskan kerana kerajaan tidak semestinya perlu terima semua cadangan. Risikonya amat besar untuk rakyat dan negara jika belanjawan gagal diluluskan,” katanya menjelaskan kegagalan Belanjawan 2021 juga akan memberi imej negatif terhadap kerajaan PN.

Mengakui risiko krisis politik, beliau bagaimanapun menolak kemungkinan Parlimen akan dibubarkan bagi memberikan laluan pilihan raya umum (PRU) memandangkan situasi semasa COVID-19 yang terus mengancam rakyat. – Bernama


Mufti Pulau Pinang tak terbabit iklan pelaburan saham patuh syariah

BANGI, 18 Safar 1445H, Isnin – Jabatan Mufti Negeri Pulau Pinang (JMNPP) menafikan pembabitan Datuk Seri Dr Wan Salim Wan Mohd Noor dalam iklan berkaitan pelaburan saham patuh syariah di media sosial.

Menerusi kenyataan hari ini, JMNPP mengambil maklum mengenai penggunaan gambar Mufti Pulau Pinang di dalam poster iklan yang dimuat naik di Facebook dan aplikasi Whatsapp.

Jabatan itu menegaskan, pihaknya tidak mengenali dan tidak pernah berurusan dengan mana-mana pihak untuk mendapatkan kebenaran menggunakan gambar Mufti Kerajaan Negeri Pulau Pinang dalam poster iklan berkaitan.

“Sehubungan dengan itu, pihak JMNPP ingin membuat penafian bahawa Mufti Kerajaan Negeri Pulau Pinang tidak terlibat dan tidak pernah bersetuju dengan sebarang pelaburan yang diiklankan.

“Orang awam diminta supaya berhati-hati dan tidak mudah mempercayai sebarang iklan berbentuk pelaburan saham yang diragui kesahihannya bagi mengelakkan orang awam ditipu,” katanya.


Pemuliharaan Tasik Chini antara tumpuan Dewan Rakyat

KUALA LUMPUR, 6 Muharram 1444H, Khamis – Isu pemuliharaan Tasik Chini, Pahang dan jenayah pencerobohan data peribadi dijangka menjadi antara tumpuan pada hari terakhir Mesyuarat Kedua Penggal Kelima Parlimen ke-14, hari ini.

Menurut Aturan Urusan Mesyuarat di laman rasmi Parlimen, soalan mengenai tindakan kerajaan bagi merawat dan memulih kembali kawasan Tasik Chini agar tidak dilucutkan status Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO) diajukan Fuziah Salleh (PH-Kuantan) kepada Menteri Tenaga dan Sumber Asli pada sesi Waktu Pertanyaan Menteri.

Turut tersenarai, soalan Shaharizukirnain Abd Kadir (PAS-Setiu) yang mahu Menteri Komunikasi dan Multimedia menyatakan perancangan kementerian untuk meminda beberapa fasal dalam Akta Perlindungan Data Peribadi bagi menangani jenayah pencerobohan hampir 100 juta data peribadi.

Pada sesi soal jawab pula, Lukanisman Awang Sauni (GPS-Sibuti) bertanyakan Menteri Komunikasi dan Multimedia mengenai status pemberian tablet melalui program PerantiSiswa dan maklumat terkini jumlah tablet yang bakal diagihkan kepada pelajar daripada golongan B40.

Selain itu, soalan berhubung inisiatif kerajaan membantu mahasiswa yang tercicir dan tidak dapat meneruskan pengajian atau terpaksa menangguhkan pengajian akibat pandemik COVID-19 diajukan Akmal Nasrullah Mohd Nasir (PH-Johor Bahru) kepada Menteri Pengajian Tinggi.

Selesai sesi itu, persidangan Dewan Rakyat diteruskan dengan sesi pembentangan bacaan kali pertama bagi Rang Undang-undang Kanun Keseksaan (Pindaan) 2022 diikuti Rang Undang-undang Kanun Tatacara Jenayah (Pindaan) (No 2) 2022.

Persidangan Dewan Rakyat kali ini berlangsung selama 12 hari bermula 18 Julai lepas. – Bernama


PRN Melaka: BN gerak solo, tanding 28 kerusi

MELAKA, 1 Rabiulakhir 1443H, Sabtu – Barisan Nasional (BN) memutuskan untuk bergerak solo pada Pilihan Raya Negeri (PRN) Melaka 20 November nanti dan akan bertanding di kesemua 28 kerusi Dewan Undangan Negeri (DUN).

Pengarah Pilihan Raya BN bagi PRN Melaka, Datuk Seri Mohamad Hasan berkata, parti komponennya, UMNO akan meletakkan calon di 20 DUN, MCA, 7 calon dan MIC akan mengekalkan 1 kerusi.

“Pembahagian kerusi dibuat dengan teliti, cermat. Walaupun ada yang bertengkar bergaduh, biasalah.

“Ada yang taknak berganjak, ada yang boleh berganjak,” katanya dalam sidang media pengumuman calon BN untuk PRN Melaka, hari ini.

Beliau berkata, BN akan menampilkan 86 peratus muka baharu dengan cuma mengekalkan empat sahaja penyandang jawatan.

“Ini yang kita buat. Kita mencampurkan gandingan orang yang berpengalaman dan orang muda. Supaya dengan harapan kerajaan Melaka dapat menjadi kerajaan yang boleh mengurus dengan baik.

“Di situ kita dapat beri kemakmuran kepada rakyat Melaka. Di samping itu, BN akan mengetengahkan 28 peratus calon yang berusia 45 tahun ke bawah. Selain membawa 5 calon wanita, 4 dari UMNO, 1 dari MCA,” katanya.

Dalam pada itu, Mohamad berkata, tema yang dibawa BN pada PRN kali ini adalah ‘kestabilan demi kesejahteraan’.

“Kita perlukan kerajaan yang stabil selepas pilihan raya untuk rakyat. Jadi rakyat boleh berfikir untuk memberi kepercayaan kepada parti yang memberi kestabilan,” katanya.

Sesuai dengan temanya juga, Mohamad berkata, buat pertama kali dan hasil komitmen BN agar kestabilan politik dicapai dan kesejahteraan rakyat tak dipolitikkan, kesemua calon BN perlu menandatangani perjanjian untuk tidak melakukan tindakan melompat parti.

“BN memastikan selaras dengan tema, calon akan tandatangani perjanjian. Dua tiga perjanjian, kita cover semua aspek undang-undang.

“Sekiranya mereka lompat parti selepas menang, mereka akan dikenakan tindakan undang-undang sesuai dengan terma yang ditandatangani.

“Ini menunjukkan kita memberi komitmen kepada rakyat,” katanya.


Individu bergejala, pulang dari kawasan berisiko segera buat saringan

SHAH ALAM, 15 Safar 1442H, Sabtu – Sultan Selangor, Sultan Sharafuddin Idris Shah menzahirkan kebimbangan dengan peningkatan mendadak kes baharu pandemik COVID-19 di seluruh negara, khususnya di Selangor.

Baginda menggesa mana-mana individu yang bergejala atau baru pulang dari kawasan berisiko supaya segera melakukan ujian saringan di hospital serta patuh dengan arahan kuarantin wajib.

Khuatir dengan rakyat yang leka dan alpa, Sultan Sharafuddin menyeru supaya semua pihak terus berwaspada dan tidak mengambil mudah amalan prosedur operasi standard yang ditetapkan kerajaan.

“Ini termasuk mengekalkan penjarakan fizikal sekurang-kurangnya satu meter di tempat awam, sentiasa memakai pelitup muka apabila keluar dari rumah, menggunakan cecair pensanitasi tangan serta menjaga kebersihan diri,” titah baginda dalam satu kenyataan.

Baginda juga secara khusus menasihatkan rakyat di Selangor yang berkepadatan 6.5 juta penduduk supaya kekal di rumah dan tidak keluar ke lokasi sesak atau tempat awam, jika tiada keperluan.

Mengikut statistik terbaharu, daerah di Selangor yang kembali merekodkan kes positif COVID-19 ialah Hulu Selangor (10), Klang (enam), Gombak (tujuh), Petaling (tiga), Hulu Langat (tiga) dan Sepang (dua).

Kes positif baharu tertinggi 287 yang dicatat di seluruh negara hari ini, meletakkan Malaysia di peringkat awal gelombang ketiga penularan COVID-19 dengan jumlah kes positif COVID-19 meningkat kepada 11,771 kes.

Melihatkan perkembangan yang membimbangkan itu, Sultan Sharafuddin dengan tegas mengingatkan setiap individu daripada semua lapisan masyarakat perlu memainkan peranan bagi memutuskan rantaian COVID-19. – Bernama


Dong Zong pula gesa lantik menteri Cina dalam Kabinet Sabah

BANGI, 13 Safar 1442H, Khamis – Selepas Gabungan Persatuan Cina Sabah (FCAS), Persekutuan Persatuan-Persatuan Lembaga Pengurus Sekolah Cina Malaysia Sabah (Dong Zong Sabah) pula mengambil langkah sama menggesa pelantikan menteri berketurunan Cina dalam Kabinet negeri yang baharu dibentuk.

Pengerusinya, Datuk Jimmy Yong Kyok Ming berkata, masyarakat Cina tidak akan mempunyai saluran untuk menyampaikan isu-isu yang dihadapi oleh sekolah-sekolah Cina dan masyarakat itu kepada kerajaan negeri sekiranya Kabinet negeri tidak mempunyai wakil dari kaum berkenaan.

Walaupun calon yang ditandingi parti Cina dalam Gabungan Rakyat Sabah (GRS) kalah pada Pilihan Raya Negeri Sabah lalu, Yong menegaskan Ketua Menteri mempunyai hak untuk melantik enam ADUN yang dicalonkan.

“Kami berharap Ketua Menteri dapat melantik satu hingga dua wakil Cina ke dalam Kabinet Negeri,” katanya seperti dilapor Borneo Post hari ini.

Terdahulu, Presiden FCAS, Tan Sri TC Goh berkata, pelantikan beberapa wakil dari kaum Cina wajar dan perlu dilakukan supaya Kabinet negeri mempunyai perwakilan berbilang kaum, selain mencerminkan keprihatinan kerajaan ke atas masyarakat Cina.

Beliau yang juga Presiden Hua Zong memberi alasan bahawa ADUN dari kaum Cina hanya mewakili kem pembangkang, manakala tiada ADUN dari kaum sama mewakili pemerintah, susulan keputusan Pilihan Raya Negeri (PRN) Sabah pada Sabtu lalu.

Dalam perkembangan sama, Yong berharap agar kerajaan negeri yang baharu bersikap adil terhadap rakyat Sabah, tanpa mengira bangsa dan kepercayaan, dalam arena budaya, pendidikan dan ekonomi.

“Sekiranya tidak ada perwakilan Cina di Kabinet negeri, kami berharap agar kerajaan negeri melayan semua kaum dengan adil,” katanya.

Selasa lalu, Pengerusi Perikatan Nasional (PN) Sabah, Datuk Hajiji Noor mengangkat sumpah sebagai Ketua Menteri Sabah baharu.

Turut mengangkat sumpah Pengerusi Barisan Nasional (BN) Sabah yang juga ADUN Lamag, Datuk Seri Bung Moktar Radin sebagai Timbalan Ketua Menteri.

Presiden Parti Solidariti Tanah Airku (STAR) yang juga ADUN Tambunan, Datuk Dr Jeffry Kitingan, menyandang jawatan Timbalan Ketua Menteri II.

Naib Presiden Parti Bersatu Sabah (PBS) yang juga ADUN Kundasang, Datuk Dr Joachim Gunsalam pula sebagai Timbalan Ketua Menteri III.


Polis nafi keluar kompaun tak pakai pelitup muka di depan rumah

SHAH ALAM, 25 Rabiulakhir 1442H, Jumaat – Polis menafikan pihaknya telah mengenakan kompaun RM1,000 terhadap seorang warga emas kerana tidak memakai pelitup muka di hadapan rumahnya seperti yang dilaporkan oleh akhbar tempatan.

Ketua Polis Daerah Klang Utara, ACP Nurulhuda Mohd Salleh berkata lelaki berkenaan sebaliknya berada di kawasan awam, iaitu di sebuah taman permainan yang terletak tidak jauh daripada rumahnya ketika dikompaun Selasa lepas.

Dalam satu kenyataan beliau berkata polis mengeluarkan kompaun ke atas lelaki berusia 65 tahun itu kerana berada di tempat awam tanpa memakai pelitup muka.

Terdahulu sebuah akhbar tempatan melaporkan seorang lelaki warga emas dikenakan kompaun kerana tidak memakai pelitup muka ketika berada di hadapan rumah oleh anggota polis yang melakukan rondaan pada kira-kira pukul 11 pagi di Taman Eng Ann, Klang dekat sini. – Bernama


Lima kertas siasatan penipuan haji furada sudah lengkap

BANGI, 4 Muharram 1444H, Selasa – Sebanyak lima kertas siasatan berhubung kes penipuan haji furada oleh tiga agensi pelancongan sudah lengkap dan akan dirujuk kepada Jabatan Peguam Negara (AGC) dalam masa terdekat.

Setiausaha Polis Malaysia, Datuk Noorsiah Mohd Saaduddin berkata, lima kertas siasatan itu akan dirujuk kepada pihak AGC oleh Ketua Penolong Pengarah (Siasatan Jenayah Pemalsuan/Pelaburan Bersindiket) Jabatan Siasatan Jenayah Komersial (JSJK) Bukit Aman.

“Lima kertas siasatan yang sudah lengkap akan dirujuk kepada AGC bagi mendapatkan nasihat dan arahan selanjutnya.

“Dalam pada itu, siasatan berhubung kes itu masih diteruskan di beberapa negeri lain, yang mana keseluruhan 23 kertas siasatan dibuka di 11 negeri di Semenanjung Malaysia setakat ini,” katanya dalam kenyataan, hari ini.

Sementara itu, Noorsiah memaklumkan, laporan polis berhubung kes itu meningkat kepada 132 laporan setakat 31 Julai lalu membabitkan jumlah kerugian mencecah RM5.67 juta.

Katanya, Ibu Pejabat Polis Kontinjen (IPK) Kuala Lumpur menerima jumlah laporan polis tertinggi dengan 52 laporan membabitkan kerugian RM2.3 juta dan dua kertas siasatan dibuka oleh kontinjen itu.

“Sebanyak 33 laporan diterima di Selangor membabitkan kerugian RM966,100 dan diikuti Pahang sebanyak 18 laporan dengan kerugian RM1.254 juta,” katanya.

Beliau berkata, di Johor, polis menerima tujuh laporan polis membabitkan kerugian RM226,500 manakala di Kelantan dan Perak masing-masing enam laporan polis dengan kerugian RM280,000 dan RM203,000.

“Manakala di Terengganu hanya dua laporan dengan kerugian RM76,000, Pulau Pinang dan Negeri Sembilan pula masing-masing satu laporan dengan kerugian RM32,000 dan RM16,000,” katanya.

Pada 7 Julai lalu, kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui Tabung Haji (TH).

Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh TH.


Bendera terbalik: Pemilik restoran, warga Bangladesh ditahan

LANGKAWI, 4 Muharram 1441H, Ahad – Polis menahan pemilik restoran makanan laut dan seorang pekerjanya warga Bangladesh bagi membantu siasatan kes memasang bendera Kedah secara terbalik di sebuah premis di Pekan Pandak Mayah, Kuah di sini.

Ketua Polis Daerah Langkawi Supt Mohd Iqbal Ibrahim berkata pihaknya sebelum itu menerima maklumat awam selepas gambar bendera Kedah yang dipasang secara terbalik di restoran tersebut tular di media sosial.

“Maklumat mengenai kejadian tersebut diterima kira-kira 6 petang, susulan itu sepasukan anggota polis telah pergi ke restoran berkenaan.

“Hasil siasatan mendapati pemilik restoran itu, seorang lelaki berusia 58 tahun telah menyuruh seorang pekerja lelaki warga Bangladesh untuk memasang bendera Kedah namun tanpa disedari bendera tersebut telah dipasang secara terbalik,” katanya dalam kenyataan hari ini.

Mohd Iqbal berkata susulan itu, polis menahan pemilik restoran dan pekerjanya berusia 32 tahun untuk membantu siasatan.

“Kes disiasat menurut Seksyen 504 Kanun Keseksaan, Seksyen 14 Akta Kesalahan-kesalahan Kecil 1955 dan Seksyen 39B Akta Imigresen 1959/63,” katanya. – Bernama


Turki tangkap 44 ejen Mossad Israel

ANKARA, 20 Jamadilawal 1444H, Khamis – Perisik dan polis Turki menahan 44 individu yang dipercayai bekerja untuk agensi perisikan Mossad Israel bagi mengintip warga Palestin yang tinggal di negara itu.

Akhbar Turki, Daily Sabah melaporkan, semua suspek berpura-pura bekerja sebagai perunding swasta bagaimanapun misi sebenar mereka untuk memantau rakyat, kumpulan serta pertubuhan bukan kerajaan (NGO) yang dikendalikan Palestin.

Laporan itu berkata, semua individu itu dibayar oleh Mossad bagi mengintip sasaran Palestin dan menyerahkan maklumat serta data peribadi kepada pengendali Israel.

Katanya, mahkamah Istanbul secara rasmi menahan tujuh daripada semua suspek, 13 lagi bebas dan selebihnya sedang disoal siasat oleh bahagian antikeganasan polis Istanbul.

Menurut akhbar itu, salah seorang suspek utama – yang dikenal pasti sebagai IY – menubuhkan persatuan penyiasat swasta di Turki pada pertengahan 2000-an dan kini menjalankan syarikat penyiasatan swastanya sendiri.

Pada Oktober 2021, agensi perisikan Turki, MIT menangkap 15 lelaki yang dituduh pengintip Mossad, termasuk warga Palestin yang hilang selama sebulan. – Agensi


PENGAJARETA rayu institut memandu kembali beroperasi

BANGI, 27 Jamadilakhir 1442H, Selasa – Persatuan Sekolah Memandu Kereta Bumiputera Wilayah Persekutuan Kuala Lumpur dan Negeri Selangor (PENGAJARETA) merayu Menteri Pengangkutan, Datuk Seri Dr Wee Ka Siong atau mana-mana pihak berwajib mempertimbangkan kebenaran beroperasi bagi institut memandu di negara ini dengan kadar segera.

Pengerusinya, Harun Shafiee berkata, perkara itu penting disebabkan institut memandu tidak lagi mampu menanggung kerugian akibat pelaksanaan Perintah Kawalan Pergerakan (PKP) sejak 13 Januari lalu.

Harun yang juga Pengerusi Eksekutif Institut Memandu Kenderaan Darat GPSM Sdn Bhd (IMKEDA) berkata, ahli lembaga pengarah syarikat itu pada semalam juga telah memutuskan akan menghentikan perkhidmatan kakitangan serta melepaskan cuti tanpa gaji, bagi memastikan syarikat terus beroperasi sekiranya perlu.

Beliau berkata, meskipun ditutup, IMKEDA masih perlu membayar tanggungan syarikat serta kakitangan dengan anggaran RM400,000 setiap bulan dan ia telahpun berlaku pada bulan lepas.

“Cukuplah dengan tiga bulan ditutup pada tahun lalu sejak PKP bulan Mac. IMKEDA telah pun kerugian hampir RM4.2 juta pada tahun 2020 disebabkan penutupan operasi dalam tempoh PKP.

“Tidak pernah berlaku dalam sejarah sepanjang 40 tahun dalam bidang ini, syarikat yang diusahakan dan ditadbir urus mengalami kerugian sejumlah besar seperti ini.

“Ibarat kais pagi makan pagi, kais petang makan petang. Pengajar-pengajar memandu majoritinya dalam kalangan B40 dan pusat pendaftaran lesen memandu seperti IMKEDA dan semua institusi memandu yang lain hilang punca pendapatan sebanyak ini. Keadaan ini begitu menekan semua yang berada dalam industri ini,” katanya dalam satu kenyataan hari ini.

Mengulas perkara sama, Harun berkata, pihaknya memandang isu itu secara serius sekiranya pihak berwajib tidak membenarkan institut memandu terus beroperasi.

Malah, beliau tidak menolak kemungkinan IMKEDA akan menanggung kerugian lebih RM4.5 juta pada tahun 2021.

Katanya, perkara ini wajar diberi perhatian kerana semua prosedur operasi standard (SOP) yang telah ditetapkan oleh Jabatan Pengangkutan Jalan (JPJ) mahu pun Majlis Keselamatan Negara (MKN) telah dipatuhi, semenjak pelaksanaan Perintah Kawalan Pergerakan Pemulihan (PKPP) pada Mei 2020.

“Tambahan lagi, orang ramai yang sudah berdaftar pula tertangguh semua tarikh kelas, latihan dan ujian.

“Pihak kami perlu memberi pulangan semula kepada pelanggan yang tidak berpuas hati kerana tidak mendapat perkhidmatan begitu lama,” jelasnya.

Terdahulu, Menteri Kanan (Kluster Keselamatan), Datuk Seri Ismail Sabri Yaakob berkata, pasar malam, kedai gunting rambut dan pusat cuci kereta dibenar beroperasi semula dengan SOP yang ketat mulai minggu lalu.

Beliau berkata, keputusan itu dibuat setelah dinilai dari segi risiko dan jumlah kluster dihasilkan setiap aktiviti perniagaan itu.

“Setelah berbincang dan melihat tiada kluster baharu oleh ketiga-tiga aktiviti perniagaan ini, maka mesyuarat setuju untuk luluskan (beroperasi semula),” katanya.


Agong zahir rasa bangga kejayaan Damok harumkan nama Malaysia

KUALA LUMPUR, 3 Zulkaedah 1442H, Isnin  –  Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah di atas pencapaian pelumba motosikal negara, Syarifuddin Azman menjuarai saingan CEV Moto3 Remaja Dunia di Litar Catalunya, Sepanyol, semalam.

Menurut kenyataan yang dimuat naik di laman Facebook Istana Negara hari ini, Seri Paduka Baginda  turut menzahirkan rasa sukacita serta bangga di atas kejayaan itu, yang sekali gus melakar sejarah buat sukan permotoran negara dan mengharumkan nama Malaysia di persada dunia.

Al-Sultan Abdullah menyifatkan pencapaian Syarifuddin sebagai kejayaan amat bermakna kepada Malaysia dan menjadi suntikan semangat untuk pelumba yang lebih dikenali sebagai “Damok” itu dalam memburu kejayaan di masa hadapan.

“Pencapaian cemerlang Syarifuddin ini sekali lagi turut membuktikan bahawa Malaysia mampu melahirkan atlet dan individu yang berkualiti, berkaliber dan bertaraf antarabangsa.

Ia juga membuktikan bahawa dengan iltizam, semangat perjuangan yang tinggi dan usaha yang bersungguh-sungguh, rakyat Malaysia mampu bersaing dan berjaya di peringkat antarabangsa,” menurut kenyataan itu.

Al-Sultan Abdullah berharap kejayaan dan semangat perjuangan Syarifuddin akan menjadi sumber inspirasi kepada seluruh rakyat Malaysia khususnya para atlet untuk bekerja keras dan berusaha mencapai kejayaan dalam bidang masing-masing di dalam negara mahupun di persada antarabangsa.

“Yang di-Pertuan Agong menzahirkan ucapan selamat maju jaya kepada Syarifuddin dan mendoakan semoga beliau dilimpahi kejayaan cemerlang berterusan serta sekali lagi memahat sejarah dan mengharumkan nama negara di persada dunia,” menurut kenyataan itu.

Syarifuddin yang bermula di petak ke-10 menamatkan perlumbaan di tempat pertama dengan catatan masa 29 minit 32.553 saat, mengatasi dua pelumba tuan rumah, David Munoz Rodriguez dan Jose Antonio Rueda Ruiz, masing-masing di tempat kedua dan ketiga.

Syarifuddin kini berada di tangga keenam keseluruhan dengan mengumpul 30 mata selepas tiga pusingan. -Bernama


Azlan Man dilantik Pengerusi UMNO Perlis, ganti Shahidan Kassim

KUALA LUMPUR, 12 Ramadan 1442H, Sabtu – Menteri Besar Perlis Datuk Seri Azlan Man dilantik sebagai Pengerusi Badan Perhubungan UMNO Perlis yang baharu, menggantikan Datuk Seri Shahidan Kassim.

Presiden UMNO Datuk Seri Dr Ahmad Zahid Hamidi berkata pelantikan itu berkuat kuasa hari ini.

“Dirakamkan ucapan jutaan terima kasih kepada Datuk Seri Shahidan Kassim atas khidmat sepanjang tempoh perkhidmatan beliau,” katanya dalam kenyataan. – Bernama


PAS mahu jadi ‘jambatan’ satukan UMNO-Bersatu

MUAR, 16 Syaaban 1442H, Selasa – PAS mahu terus kekal menjadi jambatan dalam usaha memastikan kerjasama antara PAS, UMNO dan Bersatu diteruskan sehingga Pilihan Raya Umum Ke-15 (PRU15).

Ahli Jawatankuasa PAS Pusat, Datuk Dr Mohd Khairuddin Aman Razali berkata, PAS berharap ketiga-tiga parti dapat duduk berbincang untuk memastikan kerjasama penyatuan ummah diteruskan sekali gus mampu kekal menerajui kepimpinan negara.

“Kalau tidak dapat meneruskan kebersamaan dalam satu platform, sekurang-kurangnya dalam memenangkan ketiga-tiga parti untuk kerusi PRU15 sekali gus boleh menerajui negara,” katanya.

Beliau berkata demikian ketika diminta mengulas keputusan Perhimpunan Agung UMNO 2020 Sabtu lepas yang meluluskan usul supaya tiada kerjasama dengan Bersatu pada PRU15 dan kebersamaan dalam kerajaan Perikatan Nasional diteruskan sehingga pembubaran Parlimen.

Ahli Parlimen Kuala Nerus itu berkata, sekalipun tidak dapat menyelamatkan kerjasama politik antara UMNO dan Bersatu, PAS akan cuba memastikan tidak berlaku perpecahan dalam ketiga-tiga parti sehingga berlaku pertembungan calon yang akan mendatangkan kerugian kepada kerjasama tersebut.

“Jadi PAS kekal sebagai pendamai, penyatu dan jambatan untuk menyatukan kedua-duanya,” kata beliau yang percaya kerjasama dan hubungan kedua-dua parti masih dapat diselamatkan.

“PAS bersama Bersatu menerusi Perikatan Nasional dan bersama UMNO menerusi Muafakat Nasional sampai pilihan raya… sampai tertubuhnya kerajaan baharu, insya-Allah,” katanya. – Bernama


Berjuta masuk dalam akaun Najib tapi tak didedah semasa mesyuarat 1MDB: Saksi

KUALA LUMPUR, 16 Syawal 1443H, Selasa – Mahkamah Tinggi di sini hari ini diberitahu Datuk Seri Najib Tun Razak tidak pernah mendedahkan dalam mana-mana Mesyuarat Lembaga Pengarah 1Malaysia Development Bhd (1MDB) bahawa beliau menerima wang berjuta-juta daripada syarikat pelaburan strategik negara itu dalam akaun peribadi Ambank beliau.

Bekas Ketua Pegawai Kewangan (CFO) 1MDB Azmi Tahir berkata beliau juga tidak menyedari sebuah syarikat, Tanore Finance Corporation telah memindahkan wang berjumlah US$681 juta ke dalam akaun peribadi Najib berakhir dengan 694 antara 21 Mac 2013 hingga 10 April 2013.

Saksi ke-12 pendakwaan itu berkata demikian ketika pemeriksaan semula oleh Timbalan Pendakwa Raya Kanan Datuk Seri Gopal Sri Ram dalam perbicaraan bekas perdana menteri itu yang didakwa menyeleweng RM2.3 bilion dana 1MDB.

Azmi ditunjukkan satu siri transaksi bank mengenai dana 1MDB antara 2013 hingga 2014 oleh Sri Ram yang kemudiannya menunjukkan RM45.8 juta lagi daripada dana 1MDB dimasukkan ke dalam satu lagi akaun peribadi Ambank yang berakhir dengan 880.

Sri Ram: Adakah akaun 694 dan 880 itu milik awak?

Azmi: Tidak. Akaun-akaun itu milik Datuk Seri (Najib)

Terdahulu, Sri Ram menyoal saksi itu sama ada beliau mendapat manfaat kewangan daripada 1MDB dan jawapan Azmi adalah negatif.

Azmi juga berkata beliau tidak pernah mendapat satu sen pun daripada ahli perniagaan dalam buruan Low Taek Jho atau Jho Low sepanjang perkhidmatannya dalam syarikat itu.

Sri Ram kemudian menyoal saksi itu sama ada Najib pernah memanggil Azmi kerana beliau merupakan CFO mengenai perkara yang tidak kena mengenai dana kekayaan berdaulat tersebut selepas perkara itu dilaporkan secara meluas oleh media.

Sri Ram: Anda tidak pernah membangkitkan mengenai kebimbangan anda (mengenai perkara yang tidak kena) kepada Najib sedangkan kamu boleh melakukannya beberapa kali. Sepanjang perkhidmatan anda di 1MDB, pernahkah Najib menegur kamu?

Azmi: Tidak, tidak pernah malahan kontrak saya diperbaharui.

Sri Ram: Bolehkan tertuduh memanggil kamu mengenai perkara yang tidak kena itu?

Azmi: Beliau boleh melakukannya tetapi saya tidak ingat beliau memanggil saya apabila isu itu timbul dalam kalangan rakyat dan media. Saya tidak ingat beliau memanggil kami (pengurusan) untuk disoal.

Sri Ram: Jika beliau memanggil kamu, adakah kamu akan pergi?

Azmi: Saya tidak nampak bagaimana saya boleh menolaknya.

Dalam pertanyaan lanjut Sri Ram, Azmi berkata beliau tidak pernah ditegur Najib selepas melaksanakan setiap arahan Jho Low yang beliau percaya merupakan arahan daripada Najib sendiri.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Sequerah bersambung esok. – Bernama


Guna kalimah Allah dalam Bible dilarang di Selangor

SHAH ALAM, 9 Syaaban 1442H, Selasa – Sultan Selangor Sultan Sharafuddin Idris Shah bertitah bahawa penggunaan kalimah Allah dalam kitab Bible (terjemahan Bahasa Melayu) atau percetakan buku dan tulisan agama Kristian dalam apa-apa bentuk sekalipun tetap dilarang sama sekali penggunaannya di negeri ini.

Menurut kenyataan yang dimuat naik menerusi Facebook rasmi Selangor Royal Office hari ini, Sultan Sharafuddin menegaskan dan mengulangi pendirian baginda bahawa kalimah Allah ialah suatu kalimah suci umat Islam dan hanya boleh digunakan untuk merujuk kepada Tuhan Yang Maha Esa yang mempunyai sifat-sifat kesempurnaan.

Baginda bertitah sedemikian sebagai merujuk keputusan Mahkamah Tinggi Kuala Lumpur dalam kes Jill Ireland Lawrence Bill melawan Menteri Bagi Kementerian Dalam Negeri dan Kerajaan Malaysia dan setelah membaca penghakiman penuh oleh Hakim Mahkamah Tinggi bertarikh 17 Mac lalu.

“Kalimah Allah sama sekali tidak boleh diletakkan di tempat yang salah atau digunakan selain daripada maksud Tuhan Yang Maha Esa, yang menjadi asas pegangan akidah umat Islam.

“Namun demikian sekiranya perkataan ‘Tuhan’ digunakan sebagai terjemahan kepada perkataan ‘God’, beta tiada halangan atas penggunaan perkataan ‘Tuhan’ tersebut,” titah baginda dalam kenyataan tersebut.

Penegasan Sultan Sharafuddin juga adalah selaras dengan keputusan Mahkamah Persekutuan dalam Titular Roman Catholic Archbishop of Kuala Lumpur melawan Menteri Dalam Negeri pada 2014 dan fatwa yang diwartakan di Negeri Selangor pada 18 Feb 2010, yang menyatakan bahawa kalimah Allah tidak boleh digunakan atau disamakan dengan tuhan bagi agama-agama bukan Islam yang lain.

Titah baginda, adalah menjadi kewajipan bagi orang Islam untuk menyekat penggunaan kalimah Allah jika terdapat unsur-unsur penyalahgunaan atau penghinaan, terhadap kalimah Allah tersebut.

“Beta menegaskan bahawa adalah menjadi tanggungjawab semua umat Islam terutamanya umat Islam di Selangor, untuk menjaga kesucian kalimah Allah pada setiap masa dan di dalam apa jua keadaan sekali pun.

“Beta juga menitahkan agar rakyat Beta yang bukan beragama Islam di Selangor, sentiasa akur dan mematuhi larangan penggunaan kalimah Allah seperti mana yang diperuntukkan di bawah Enakmen Ugama Bukan Islam (Pengawalan Perkembangan Di Kalangan Orang Islam, 1988), yang diwartakan pada 7 Julai 1988,” titah baginda.

Sultan Sharafuddin bertitah larangan tersebut termasuklah larangan penggunaan beberapa perkataan lain yang termaktub di bawah Enakmen Ugama Bukan Islam, bagi tujuan komersial dan menamakan tempat-tempat perniagaan atau bangunan.

Baginda sebagai Ketua Agama Islam Selangor bertitiah akan tetap mempertahankan kesucian kalimah Allah, kerana ia menjadi tuntutan agama dan tanggungjawab baginda seperti dalam firman Allah S.W.T di dalam ayat 65 surah at-Taubah, yang melarang daripada mempermainkan dan mempersendakan kalimah Allah.

“Beta sentiasa menekankan agar rakyat Beta dapat menghormati kepercayaan dan tidak cuba untuk menyentuh sensitiviti agama masing-masing, yang boleh merosakkan perpaduan kaum di Selangor ini.

“Jika umat Islam boleh menghormati penganut agama lain dengan tidak mencampuri urusan berkaitan agama mereka, maka Beta juga menggesa agar penganut agama selain dari Islam untuk menghormati penganut agama Islam, khususnya dalam penggunaan kalimah Allah yang menjadi pegangan utama umat Islam,” titah baginda.

Dalam pada itu, Sultan Sharafuddin turut menyokong penuh titah Sultan Johor, yang meminta kerajaan Persekutuan merayu terhadap keputusan Mahkamah Tinggi tersebut.

“Beta juga menitahkan agar Majlis Agama Islam Selangor (MAIS), untuk memohon kepada mahkamah sebagai pihak pencelah dalam rayuan tersebut dan turut menyeru agar perkara yang sama dilaksanakan oleh Majlis Agama Islam Negeri (MAIN), bagi memelihara kemuliaan kalimah Allah dan kesucian agama Islam. – Bernama


Tun M percaya perjuangannya untuk negara adalah ibadah

BANGI, 16 Rabiulawal 1444H, Khamis – Tun Dr Mahathir Mohamad percaya perjuangannya untuk bangsa dan tanah air dalam menentang kleptokrat adalah sebahagian daripada ibadah.

Tokoh negara berusia 97 tahun itu berkata, umur panjang yang dikurniakan memberi peluang untuk beliau terus berjuang meskipun terdapat pihak mempersoal keputusannya bertanding lagi dalam pilihan raya.

“Saya sedar ada yang persoal kenapa perlu saya bertanding lagi di dalam pilihan raya. Tidak kurang juga yang suruh saya duduk di masjid dan buat ibadah atau duduk di rumah bermain dengan anak cucu.

“Pertamanya, saya masih lagi hidup dengan rahmat Allah. Bagi saya umur panjang beri peluang kepada saya untuk terus berjuang.

“Tidak ada perjuangan yang lebih baik selain dari berjuang untuk agama, bangsa dan tanah air,” katanya dalam kenyataan, hari ini.

Dr Mahathir berkata, sebagai pemimpin, beliau tidak boleh duduk mengarah dan menyuruh orang lain melakukan sesuatu tanpa dirinya turut serta.

“Jika saya mahu orang lain berjuang menentang kleptokrat dan penyamun-penyamun negara, saya mesti turut serta.

“Saya percaya perjuangan itu satu ibadah dan tidak ada persaraan apabila melaksanakan ibadah, termasuklah meneruskan perjuangan.

“Selagi hidup, saya akan terus berjuang. Dan perjuangan ini masih belum selesai,” katanya.

Selasa lalu, Dr Mahathir yang juga Pengerusi Penaja Gerakan Tanah Air (GTA) mengumumkan akan mempertahankan kerusi P004 Langkawi pada Pilihan Raya Umum ke-15 (PRU15).

Beliau menegaskan bahawa keputusan bertanding itu hanya sekadar calon wakil rakyat dan bukan untuk jawatan Perdana Menteri.


PN tak sempurna, perlu dikritik jangan jadi BN

BANGI, 24 Zulkaedah 1441H, Khamis – Kerajaan Perikatan Nasional (PN) tidak sempurna dan memerlukan kritikan membina untuk berubah ke arah lebih baik supaya tidak berpatah balik seperti zaman pemerintahan Barisan Nasional (BN) dahulu.

Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman berkata, rakyat perlu berfikir ke depan dan bukan hanya berasa seronok dengan kerajaan sedia ada walaupun tidak lagi dipegang Pakatan Harapan (PH).

Beliau berkata, membantai dan menghentam PH sahaja bermakna rakyat sudah syok sendiri dengan kerajaan sekarang, sedangkan hari ini bukanlah masa untuk berfikir dalam lingkungan parti semata-mata.

“Kita kena fikir ke depan, bukan terlampau seronok dengan apa yang ada.

“Ada yang tidak puas hati kita kritik Ahli Parlimen Baling, lalu bertanya tak kritik PH ke?,” katanya dalam kenyataan, hari ini.

Ustaz Mohd Hazizi menegur, penyokong kepartian tertentu supaya berubah dan berfikir untuk watan yang hampir hancur jika kekal berfikir mengenai puak masing-masing sahaja.

“PH jatuh sebab PH teruk sangat, bukan sebab PN dengan segala parti komponennya bagus sangat.

“PN perlu kritikan membina, biar berubah ke arah lebih baik, bukan patah balik macam zaman BN,” katanya.


OIC kecam serangan berterusan pelampau Israel di Palestin

BAITULMAQDIS, 19 Jamadilawal 1443H, Jumaat – Pertubuhan Kerjasama Islam (OIC) mengutuk sekeras-kerasnya peningkatan serangan oleh pelampau Israel terhadap rakyat Palestin.

OIC dalam satu kenyataan menyifatkan, pencerobohan Israel sebagai pelanggaran nyata terhadap undang-undang kemanusiaan antarabangsa serta perjanjian yang memerlukan penyiasatan dan akauntabiliti.

Pertubuhan antarabangsa itu menganggap Israel bertanggungjawab atas pelanggaran berulang dan jenayah terhadap rakyat Palestin, justeru menggesa masyarakat antarabangsa segera campur tangan menghentikan jenayah kejam negara pengganas itu.

OIC juga meminta untuk menyediakan perlindungan antarabangsa bagi rakyat Palestin.

Pejabat Penyelaras Hal Ehwal Kemanusiaan Pertubuhan Bangsa-Bangsa Bersatu (OCHA) di wilayah Palestin mendokumenkan 287 insiden dan serangan oleh peneroka haram di Tebing Barat dan Baitulmaqdis Timur.

Dilaporkan harta benda rakyat Palestin rosak dari awal tahun ini hingga akhir Oktober.

Anggaran Israel dan Palestin menunjukkan kira-kira 650,000 peneroka di penempatan Tebing Barat, termasuk Baitulmaqdis yang diduduki, yang tinggal di 164 penempatan dan 116 pos.

Undang-undang antarabangsa menganggap kedua-dua Tebing Barat dan Baitulmaqdis Timur sebagai wilayah yang diduduki dan menganggap semua aktiviti pembinaan penempatan Yahudi di sana tidak sah. – Agensi


Seorang lagi mangsa runtuhan bangunan di Pulau Perhentian meninggal dunia

JERTIH, 28 Rabiulakhir 1445H, Ahad – Seorang lagi mangsa yang tertimbus dalam kejadian runtuhan bangunan restoran dalam pembinaan di Malee Beach Resort, Pulau Perhentian dekat sini pada Khamis lepas, meninggal dunia awal pagi tadi.

Mangsa yang dikenali Bahul Jamil, 42, warganegara Indonesia, disahkan meninggal dunia ketika menerima rawatan di Hospital Universiti Sains Malaysia (HUSM) di Kubang Kerian, Kelantan pada jam 2.14 pagi.

Ketua Polis Daerah Besut, Supt Abdul Rozak Muhammad berkata, punca kematian mangsa ialah akibat kecederaan parah di beberapa bahagian anggota badan.

“Mangsa ditemukan terperangkap di bawah runtuhan tersebut pada jam 1.18 tengah hari, Khamis lepas selepas terperangkap kira-kira 8 jam, dalam kejadian kira-kira jam 4.30 pagi itu.

“Kematian Bahul menjadikan seramai dua daripada kesemua tujuh mangsa yang terperangkap di bawah runtuhan itu meninggal dunia. Mangsa pertama yang maut dikenali Suparno, 40, ditemukan telah meninggal dunia kira-kira jam 2.15 petang Jumaat,” katanya.- Bernama


Jordan paksa Israel hormat status quo al-Aqsa

BAITULMAQDIS, 27 Ramadan 1443H, Jumaat – Jordan memaksa negara haram Israel menghormati status quo bersejarah Masjid al-Aqsa di Baitulmaqdis, termasuk mengelakkan konfrontasi ganas yang boleh mengancam kepada konflik meluas.

Pegawai Jordan dan diplomat Barat berkata, Aman telah memberitahu Washington berhubung kesediaannya membincangkan isu itu dengan Israel selepas bulan Ramadan pada minggu depan.

Matlamatnya untuk mengenal pasti langkah yang boleh diambil oleh negara pendudukan bagi mengembalikan masjid kepada keadaan 22 tahun lalu.

Jordan menuduh Israel telah mengubah sekatan beribadat di masjid secara beransur-ansur sejak tahun 2000.

Usaha diplomatik baharu itu adalah untuk menangani punca ketegangan dan memastikan perkara seumpamanya tidak tercetus lagi, kata pegawai Jordan.

Pertelingkahan sejak dua minggu lalu antara rakyat Palestin dan polis Israel yang bersenjata lengkap di perkarangan Masjid al-Aqsa telah mencetuskan kemarahan negara Arab dan Islam serta kebimbangan antarabangsa terhadap berulangnya konflik meluas antara Palestin-Israel.

Imej mengenai kekejaman polis Israel terhadap jemaah Palestin di dalam Masjid al-Aqsa telah tular di media sosial.-  Agensi


Lebih 70 kebakaran meletus di Turki

ANKARA, 21 Zulhijjah 1442H, Sabtu – Angka kematian akibat kebakaran di Turki meningkat kepada empat orang tatkala ribuan anggota bomba dikerahkan memadam kebakaran.

Presiden Recep Tayyip Erdogan berkata, lebih dari 70 kebakaran meletus minggu ini di wilayah-wilayah di pantai Aegean dan Mediterranean Turki serta kawasan pedalaman.

Bercakap kepada wartawan di Istanbul, beliau berkata, sebanyak 45 helikopter digunakan dalam usaha memadam kebakaran hutan yang masih ada.

“Pesawat dari Russia dan Ukraine membantu memadamkan api dan satu lagi dari Azerbaijan,” katanya.

Kerajaan Turki memberitahu, 57 daripada kebakaran itu telah berjaya dipadamkan sepenuhnya pada Jumaat pagi.

Menteri Pertanian, Bekir Pakdemirli berkata, kebakaran meletus di enam wilayah.

Katanya, kebakaran masih marak di wilayah peranginan Antalya dan wilayah resort Aegean, Mugla.

Pihak berkuasa memberi amaran untuk mendakwa sesiapa sahaja yang bertanggungjawab memulakan kebakaran.

Rakaman yang dimuat naik di media sosial dan televisyen negara itu menunjukkan penduduk berlari menyelamatkan diri meredah kepulan asap tebal di jalan raya dalam keadaan api sedang marak.

Pejabat Gabenor Istanbul melarang masuk ke kawasan hutan hingga akhir Ogos sebagai langkah pencegahan terhadap kebakaran. – Agensi


Premis haram jual diesel bersubsidi disita

MELAKA, 7 Muharam 1444H, Jumaat – Kementerian Perdagangan Dalam Negeri dan Hal Ehwal Pengguna (KPDNHEP) Melaka, hari ini menyita sebuah premis disyaki menjalankan aktiviti penjualan diesel bersubsidi secara haram membabitkan anggaran nilai rampasan lebih RM186,000.

Serbuan pada 2 petang semalam itu, diketuai Polis Diraja Malaysia (PDRM) terhadap premis dipercayai dijadikan stor haram bagi penyimpanan diesel di Kawasan Perindustrian Krubong, di sini.

Dalam serbuan itu lima pekerja premis terdiri daripada tiga lelaki tempatan dan dua warga asing berusia 20-an hingga 40-an ditahan ketika leka memindahkan diesel ke dalam tangki utama simpanan di stor berkenaan.

Pengarah KPDNHEP Melaka, Norena Jaafar berkata, terdahulu semua suspek bertempiaran cuba meloloskan diri melalui pintu khas di belakang kabin yang dijadikan tempat tinggal, namun gagal berikutan premis itu dikepung polis.

“Siasatan mendapati modus operandi digunakan adalah membuat isian antara RM300 hingga RM500 di stesen minyak sekitar Melaka dengan menggunakan lori satu atau tiga tan yang dipasang tangki khas berkapasiti 1,000 liter serta ditutup menggunakan kanvas.

“Tangki itu kemudian akan diisi diesel bersubsidi sebelum dijual di pasaran gelap pada harga lebih RM4 seliter berbanding harga industri RM5.15 seliter dan mengaut keuntungan mudah lebih RM2 seliter,” katanya seperti dipetik media tempatan.

Mengulas lanjut, Norena berkata, pekerja terbabit mendakwa premis baru beroperasi kira-kira tiga bulan, namun hasil pemantauan dan risikan sejak dua minggu lalu, premis itu disyaki aktif sejak enam bulan lalu malah turut mempunyai rumah pekerja yang dilengkapi pelbagai kemudahan termasuk pendingin hawa.

“KPDNHEP Melaka ingin beri amaran tegas kepada pihak industri agar tidak membeli diesel secara haram kerana kami tahu siapa mereka dan hanya menunggu masa untuk diserbu,” katanya.

Katanya lagi, kes itu disiasat di bawah Seksyen 21 Akta Kawalan Bekalan 1961 yang mana sabit kesalahan boleh didenda sehingga RM1 juta atau penjara maksimum tiga tahun bagi kesalahan orang perseorangan.

Bagi syarikat atau pertubuhan, mereka boleh dikenakan denda tidak melebihi RM3 juta bagi kesalahan pertama atau sehingga RM5 juta bagi kesalahan kedua dan seterusnya.


Mengapa aktiviti pencerobohan tanah di Raub ambil masa lama untuk dibongkar?

TANAMAN durian Musang King telah menjadi satu komoditi pertanian yang popular di Malaysia sejak akhir-akhir ini di mana harga sekilo bagi durian ini boleh mencapai sehingga ratusan ringgit.

2. Faktor penanaman dusun durian Musang King di kawasan berbukit dan tanah tinggi telah menyumbang faktor rasa enaknya isi durian tersebut.

3. Ketika mana hasil durian Musang King sedang berlegar-legar di dalam pasaran Malaysia, kita tidak pernah mengambil tahu bagaimana pekebun-pekebun dusun durian tersebut memperoleh pemilikan tanah bagi tujuan penanaman hasil pertanian tersebut.

4. Baru-baru ini isu pemilikan tanah bagi tanaman durian Musang King telah menjadi panas apabila didapati bahawa tanah-tanah dusun yang berkeluasan lebih daripada 4,000 hektar merupakan tanah-tanah kerajaan yang diceroboh oleh pengusaha tanaman tersebut.

5. Persoalan yang timbul ialah, bagaimana isu pemilikan tanah ini telah berjaya disimpan dengan kemas selama bertahun-tahun?

6. Sebagaimana yang kita tahu, tanaman durian mengambil masa antara tiga hingga tujuh tahun untuk mengeluarkan hasilnya dan apa yang menjadi persoalan pokok, mengapa aktiviti pencerobohan tanah ini mengambil masa yang lama untuk dibongkar?

7. Persoalan lain yang ingin diketengahkan, bagaimana satu tempoh masa yang panjang isu pencerobohan tanah ini berjaya diselindung di mana hasil durian Musang King telah menjadi pilihan popular selama bertahun-tahun.

8. Tindakan ke atas pencerobohan tanah-tanah kerajaan telah diperuntukkan di dalam Seksyen 425, Kanun Tanah 1965 adalah seperti berikut :

425. Pendudukan secara tak sah, dll., tanah kerajaan, tanah rizab atau tanah perlombongan.

(1) Mana-mana orang yang, tanpa kebenaran yang sah:

(a) menduduki, atau membina apa-apa bangunan di atas, mana-mana tanah kerajaan, tanah rizab atau tanah perlombongan; atau

(b) membersih, membajak, menggali, mengepungi atau menanami mana-mana tanah sedemikian atau bahagian darinya; atau

(c) memotong atau memindah apa-apa kayuan atau hasil atas atau dari tanah sedemikian, adalah melakukan suatu kesalahan, dan boleh, jika disabitkan, dikenakan denda yang tidak melebihi sepuluh ribu ringgit, atau dipenjarakan untuk suatu tempoh yang tidak melebihi satu tahun.

(1A) Mana-mana orang yang bersubahat dalam melakukan suatu kesalahan di bawah subseksyen (1) adalah melakukan suatu kesalahan dan boleh, jika disabitkan, dikenakan denda yang tidak melebihi RM10,000, atau dipenjarakan untuk suatu tempoh yang tidak melebihi satu tahun, atau kedua-duanya.

(2) Bagi maksud seksyen ini, tanah kerajaan hendaklah termasuk semua tanah yang dipegang oleh atau bagi pihak kerajaan Persekutuan atau negeri, suatu pihak berkuasa tempatan atau suatu pihak berkuasa berkanun yang menjalankan kuasa yang terletakhak kepadanya oleh undang-undang Persekutuan atau negeri.

9. Berdasarkan kepada peruntukkan di dalam subseksyen (1), tindakan penceroboh pekebun tanah tanaman durian Musang King merupakan satu kesalahan di mana mereka boleh dijatuhkan hukuman sama ada denda tidak melebihi RM10,000 atau penjara tidak lebih daripada satu tahun atau kedua-duanya sekali.

10. Jika diteliti dengan kadar hukuman yang boleh dikenakan ke atas penceroboh tersebut, ia dianggap ringan dan jika dibandingkan dengan hasil keuntungan daripada penjualan tanaman durian Musang King, tidak pun menjejaskan mereka.

11. Sehubungan itu, kita perlu melihat daripada pelbagai sudut terutama sekali dari aspek perekonomian negara kerana, tanaman durian merupakan antara komoditi pertanian yang mempunyai permintaan yang tinggi. Oleh itu, dalam mengimbangkan semua aspek dari sudut polisi, ekonomi dan sosial, maka pertimbangan-pertimbangan tertentu perlu diambilkira.

12. Dalam keadaan hubungan antara masyarakat yang agak kurang harmoni disebabkan oleh tiga bangsa utama Malaysia iaitu Melayu, Cina dan India yang saling mempersoalkan beberapa polisi dan hak kesamarataan kaum di Malaysia.

13. Umpama menarik rambut di dalam tepung di mana tepung tidak berselerak dan rambut pula tidak putus maka, saya mencadangkan beberapa langkah dalam menangani isu ini.

Saranan dan Cadangan

1. Tindakan undang-undang ke atas penceroboh tanah-tanah kerajaan ini perlu diambil selaras dengan peruntukkan di dalam Seksyen 425, Kanun Tanah Negara 1965.

2. Tindakan yang sama juga perlu diambil ke atas pentadbir-pentadbir awam yang bersubahat di mana selain daripada Seksyen 425, Kanun Tanah Negara 1965, undang-undang lain yang bersangkutan dengan penyalahgunaan kuasa seperti Kanun Keseksaan dan Akta Pencegahan Rasuah juga boleh diambil.

3. Memandang tanah-tanah tersebut telah diusahakan oleh penceroboh-penceroboh dalam pengeluaran hasil durian Musang King, disarankan supaya pemberian milikan tanah dengan tempoh pajakan tidak melebihi sehingga 60 tahun (bergantung kepada baki jangka hayat hasil durian Musang King) dan tempoh pajakan tersebut tidak boleh disambungkan setelah tamat pajakan. Oleh itu, tempoh 60 tahun tersebut perlu ditentukan baki tempoh pajakan dengan mengambil sejak bila tanah tersebut mula dibuka.

4. Mengenai saranan 13(c), peruntukkan mengenai tidak dibenarkan melanjutkan atau memperbaharui pajakan hendaklah dinyatakan di dalam Sekatan-Sekatan Kepentingan dalam dokumen hak milik tanah.

5. Tanah ini perlu didaftarkan di Pejabat Tanah dan Galian Negeri Pahang di Kuantan di mana rasionalnya adalah untuk memastikan pemantauan dan kawalan ke atas tanah dapat dilaksanakan dari peringkat pusat pentadbiran negeri.

6. Bagi tanah-tanah yang telah diceroboh dan ditanam dengan tanaman durian Musang King serta masih mengeluarkan hasil, maka tunggakan cukai tanah akan dikenakan bermula dengan tarikh bila tanah tersebut telah diteroka. Tunggakan cukai ini adalah berasingan daripada bayaran denda yang dikenakan.

7. Demi mengimbangkan hak pemberi milikan tanah, maka kawasan tanah yang berhampiran dengan Raub hendaklah dibuka dengan jumlah keluasan sekurang-kurangnya sama dengan keluasan tanah yang diceroboh dan dicadangkan untuk diberi milik kepada pengusaha tanaman durian Musang King. Tanah ini mestilah secara automatiknya dimasukkan dalam kawasan Rizab Melayu dan diberi kepada kaum Melayu untuk turut sama menjalankan aktiviti pertanian durian Musang King.

8. Perkara ini tidak boleh dipersoalkan kerana hak dan keistimewaan Melayu telah dijamin di dalam Perkara 153, Perlembagaan Persekutuan seperti berikut :

Perkara 153. Perizaban kuota berkenaan dengan perkhidmatan, permit, dsb. bagi orang Melayu dan anak negeri mana-mana antara negeri Sabah dan Sarawak.

(1) Menjadi tanggungjawab Yang di-Pertuan Agong untuk melindungi kedudukan istimewa orang Melayu dan anak negeri mana-mana antara negeri Sabah dan Sarawak dan kepentingan sah kaum-kaum lain mengikut peruntukan Perkara ini.

(2) Walau apa pun apa-apa jua dalam Perlembagaan ini, tetapi tertakluk kepada peruntukan Perkara 40 dan peruntukan Perkara ini, Yang di-Pertuan Agong hendaklah menjalankan fungsinya di bawah Perlembagaan ini dan undang-undang Persekutuan mengikut apa-apa cara yang perlu untuk melindungi kedudukan istimewa orang Melayu dan anak negeri mana-mana antara negeri Sabah dan Sarawak dan untuk memastikan perizaban bagi orang Melayu dan anak negeri mana-mana antara negeri Sabah dan Sarawak apa-apa perkadaran yang difikirkan munasabah oleh Yang di-Pertuan Agong daripada jawatan dalam perkhidmatan awam (selain perkhidmatan awam sesuatu negeri) dan daripada biasiswa, dana siswa dan keistimewaan pendidikan atau latihan yang seumpamanya atau kemudahan khas lain yang diberikan atau diadakan oleh kerajaan Persekutuan dan, apabila apa-apa permit atau lesen dikehendaki oleh undang-undang Persekutuan bagi mengendalikan apa-apa pertukangan atau perniagaan, maka, tertakluk kepada peruntukan undang-undang itu dan Perkara ini, daripada permit dan lesen itu.

(3) Yang di-Pertuan Agong boleh, bagi memastikan, mengikut Fasal (2), perizaban bagi orang Melayu dan anak negeri mana-mana antara negeri Sabah dan Sarawak jawatan-jawatan dalam perkhidmatan awam dan biasiswa, dana siswa dan keistimewaan pendidikan atau latihan atau kemudahan khas lain, memberikan apa-apa arahan am yang dikehendaki bagi maksud itu kepada mana-mana suruhanjaya yang baginya Bahagian X terpakai atau kepada mana-mana pihak berkuasa yang dipertanggungkan dengan tanggungjawab bagi pemberian biasiswa, dana siswa atau keistimewaan pendidikan atau latihan atau kemudahan khas lain itu; dan suruhanjaya atau pihak berkuasa itu hendaklah mematuhi arahan itu dengan sewajarnya.

(4) Pada menjalankan fungsinya di bawah Perlembagaan ini dan undang-undang Persekutuan mengikut Fasal (1) hingga (3) Yang di-Pertuan Agong tidak boleh melucutkan mana-mana orang daripada apa-apa jawatan awam yang dipegang olehnya atau daripada terus mendapat biasiswa, dana siswa atau keistimewaan pendidikan atau latihan atau kemudahan khas lain yang dinikmati olehnya.

(5) Perkara ini tidaklah mengurangkan peruntukan Perkara 136.

(6) Jika menurut undang-undang Persekutuan yang sedia ada suatu permit atau lesen dikehendaki bagi mengendalikan apa-apa pertukangan atau perniagaan, maka Yang di-Pertuan Agong boleh menjalankan fungsinya di bawah undang-undang itu mengikut apa-apa cara, atau memberikan apa-apa arahan am kepada mana-mana pihak berkuasa yang dipertanggungkan di bawah undang-undang itu dengan pemberian permit atau lesen itu, sebagaimana yang dikehendaki untuk memastikan perizaban apa-apa perkadaran daripada permit atau lesen itu bagi orang Melayu dan anak negeri mana-mana antara negeri Sabah dan Sarawak sebagaimana yang difikirkan munasabah oleh Yang di-Pertuan Agong; dan pihak berkuasa itu hendaklaah mematuhi arahan itu dengan sewajarnya.

(7) Tiada apa-apa jua dalam Perkara ini boleh berkuat kuasa untuk melucutkan atau memberi kuasa supaya dilucutkan apa-apa hak, keistimewaan, permit atau lesen mana-mana orang, yang terakru kepada orang itu atau yang dinikmati atau dipegang oleh orang itu atau untuk memberi kuasa untuk menolak pembaharuan mana-mana permit atau lesen mana-mana orang atau untuk menolak pemberian apa-apa permit atau lesen kepada waris, pengganti atau penerima serah hak seseorang jika pembaharuan atau pemberian itu mungkin semunasabahnya dijangkakan mengikut perjalanan biasa keadaan.

(8) Walau apapun apa-apa jua dalam Perlembagaan ini, jika menurut mana-mana undang-undang Persekutuan apa-apa permit atau lesen dikehendaki bagi mengendalikan apa-apa pertukangan atau perniagaan, maka undang-undang itu boleh membuat peruntukan bagi perizaban apa-apa perkadaran daripada permit atau lesen itu bagi orang Melayu dan anak negeri mana-mana antara negeri Sabah dan Sarawak; tetapi tiada undang-undang sedemikian boleh, bagi maksud memastikan perizaban itu—

(a) melucutkan atau memberi kuasa supaya dilucutkan apa-apa hak, keistimewaan, permit atau lesen mana-mana orang, yang terakru kepada orang itu atau yang dinikmati atau dipegang oleh orang itu; atau

(b) memberi kuasa untuk menolak pembaharuan mana-mana permit atau lesen mana-mana orang atau untuk menolak pemberian apa-apa permit atau lesen kepada waris, pengganti atau penerima serah hak mana-mana orang jika pembaharuan atau pemberian itu mengikut peruntukan yang lain dalam undang-undang itu mungkin semunasabahnya dijangkakan mengikut perjalanan biasa keadaan, atau menghalang mana-mana orang daripada memindahkan hak milik bersama dengan perniagaannya apa-apa lesen yang boleh dipindahkan hak miliknya untuk mengendalikan perniagaan itu; atau

(c) jika tiada permit atau lesen dahuluya dikehendaki bagi mengendalikan pertukangan atau perniagaan itu, memberi kuasa untuk menolak pemberian permit atau lesen kepada mana-mana orang bagi mengendalikan apa-apa pertukangan atau perniagaan yang telah dijalankan olehnya secara bona fide sebaik sebelum undang-undang itu mula berkuat kuasa, atau memberi kuasa untuk menolak pembaharuan kemudiannya mana-mana permit atau lesen mana-mana orang, atau untuk menolak pemberian mana-mana permit atau lesen sedemikian kepada waris, pengganti atau penerima serah hak mana-mana orang itu jika, mengikut peruntukan yang lain dalam undang-undang itu, pembaharuan atau pemberian itu mungkin semunasabahnya dijangkakan mengikut perjalanan biasa keadaan. (8A) Walauapapun apa-apa jua dalam Perlembagaan ini, jika di dalam mana-mana universiti, kolej dan institusi pendidikan lain yang memberikan pendidikan selepas Malaysian Certificate of Education atau yang setaraf dengannya, bilangan tempat yang ditawarkan oleh pihak berkuasa yang bertanggungjawab bagi pengurusan universiti, kolej atau institusi pendidikan itu kepada calon-calon bagi apa-apa kursus pengajian adalah kurang daripada bilangan calon yang layak mendapat tempat-tempat itu, maka adalah sah bagi Yang di-Pertuan Agong menurut kuasa Perkara ini memberikan apa-apa arahan yang perlu kepada pihak berkuasa itu untuk memastikan perizaban apa-apa perkadaran daripada tempat-tempat itu bagi orang Melayu dan anak negeri mana-mana antara negeri Sabah dan Sarawak sebagaimana yang difikirkan munasabah oleh Yang di-Pertuan Agong; dan pihak berkuasa itu hendaklah mematuhi arahan itu dengan sewajarnya.

(9) Tiada apa-apa jua dalam Perkara ini boleh memberi Parlimen kuasa untuk menyekat perniagaan atau pertukangan semata-mata bagi maksud perizaban bagi orang Melayu dan anak negeri mana-mana antara negeri Sabah dan Sarawak. (9A) Dalam Perkara ini ungkapan ‘anak negeri’ berhubung dengan negeri Sabah atau Sarawak hendaklah mempunyai erti yang diberikan kepadanya dalam Perkara 161A.

(10) Perlembagaan negeri yang beraja boleh membuat peruntukan yang bersamaan (dengan ubah suaian yang perlu) dengan peruntukan Perkara ini.

9. Berdasarkan kepada peruntukkan di dalam Perkara 153(10), Perlembagaan Persekutuan boleh digunakan bagi kerajaan negeri Pahang bagi membolehkan kuota tanah ini diperuntukkan kepada masyarakat Melayu dalam hal berkaitan dengan pemilikan tanah.

10. Pemberi milikan tanah bagi masyarakat Melayu ini boleh diberikan menurut Seksyen 42, Kanun Tanah Negara 1965 seperti berikut :

42. Kuasa pelupusan.

(1) Tertakluk kepada subseksyen (2), pihak berkuasa negeri hendaklah mempunyai kuasa di bawah akta ini:

(a) untuk memberi milik tanah kerajaan selaras dengan peruntukan-peruntukan seksyen 76;

(b) untuk merizabkan tanah kerajaan, dan memberi pajakan tanah rizab, selaras dengan peruntukan-peruntukan Bab 1 Bahagian Empat;

(c) untuk membenarkan pendudukan tanah kerajaan, tanah rizab dan tanah lombong di bawah lesen pendudukan sementara yang dikeluarkan selaras dengan peruntukan-peruntukan Bab 2 Bahagian Empat;

(d) untuk membenarkan mengeluar dan mengambil dari mana-mana tanah, selain dari hutan simpanan, selaras dengan peruntukan-peruntukan Bab 3 Bahagian Empat;

(e) untuk membenarkan penggunaan ruang udara atas tanah kerajaan atau tanah rizab selaras dengan peruntukan-peruntukan Bab 4 Bahagian Empat dengan syarat bahawa ruang udara tersebut hendaklah dalam lingkungan rangkai apa-apa jenis yang dibina di atasnya.

(2) Tiada apa jua dalam akta ini akan membolehkan pihak berkuasa negeri:

(a) melupuskan mana-mana tanah untuk maksud melombong (dalam pengertian Enakmen Perlombongan);

(b) membenarkan mengeluar atau mengambil bahan batuan dari mana-mana tanah untuk maksud mendapatkan logam atau galian daripadanya;

(c) melupuskan mana-mana tanah untuk maksud mengambil hasil hutan daripadanya; atau

(d) memberi milik mana-mana tanah supaya mempunyai kesan bahawa mana-mana tanah yang kurang daripada dua per lima hektar tertakluk kepada kategori ‘pertanian’ atau kepada mana-mana syarat yang memerlukan penggunaannya bagi apa-apa maksud pertanian yang dipegang oleh lebih dari seorang atau satu badan, dengan syarat bahawa pihak berkuasa negeri boleh, dalam keadaan-keadaan luar biasa, memberi milik tanah tersebut kepada lebih dari seorang atau satu badan walaupun tanah itu kurang dari dua per lima hektar.

11. Berdasarkan kepada peruntukkan di dalam Subseksyen 42(1), kerajaan negeri Pahang telah diberi kuasa untuk memberi milik tanah mengikut ketetapan dan peruntukkan yang terkandung di dalam Seksyen 76, Kanun Tanah Negara 1965 di mana ia merujuk kepada sama ada pegangan untuk selama-lamanya (Freehold) atau pegangan pajakan (Leasehold) untuk tempoh yang tidak melebihi 99 tahun. Namun dalam konteks pemberian tanah yang setara dengan keluasan tanah yang diceroboh dan dipertimbangkan pemberian milikan tanah kepada penceroboh, maka sekatan kepentingan yang lebih tegas boleh dimasukkan di dalam hakmilik tanah yang diberikan kepada masyarakat Melayu.

12. Sebagaimana yang telah dinyatakan dalam topik sebelum ini, tanah-tanah yang akan diberikan kepada masyarakat Melayu yang setara dengan tanah yang diberi milik kepada penceroboh tersebut, maka tanah-tanah tersebut akan secara automatik dirizabkan sebagai Tanah Rizab Melayu menurut Enakmen Rizab Melayu (Negeri-Negeri Melayu Bersekutu Bab 142) 1933 sebagaimana kuasa diperuntukkan di dalam Seksyen 3 seperti berikut :

3. Pengisytiharan Rizab Melayu

(i) Menteri Besar dengan kelulusan Raja Dalam Mesyuarat Negeri boleh melalui pengisytiharan dalam Warta untuk mengisytiharkan mana-mana tanah di dalam negeri sebagai Kawasan Simpanan Melayu.

(ii) Pengisytiharan tersebut hendaklah menyatakan dengan tepat dan munasabah mengenai had dan sempadan kawasan tanah tersebut sama ada dengan merujuk pada sempadan tanah yang telah diukur atau dengan merujuk kepada tanda-tanda semula jadi atau sebaliknya, yang membolehkan Menteri Besar untuk melihat dengan segera, tetapi ia tidaklah penting bagi tujuan pengisytiharan tersebut untuk mengukur dan memeriksa kawasan di mana ia dirujuk.

(iii) Tertakluk kepada peruntukkan di dalam Enakmen ini, setiap pengisytiharan hendaklah dengan seberapa segera diterbitkan di dalam Warta atau dalam keadaan tertentu, ia hendaklah berkuatkuasa kemudiannya menerusi suatu tarikh yang telah diperincikan.

13. Berdasarkan kuasa yang diberikan kepada kerajaan negeri di mana Menteri Besar memegang portfolio tanah untuk mengisytiharkan mana-mana tanah kerajaan yang terletak di dalam kawasan yang sama dengan tanah yang diceroboh oleh pengusaha tanaman durian Musang King dengan harapan agar pemilik-pemilik Melayu yang diberi milik tanah ini dapat mengusahakan aktiviti tersebut.

14. Sebagai tambahan kepada tanah-tanah yang diberi milik di bawah Seksyen 42 Kanun Tanah Negara 1965 dan diwartakan sebagai Tanah Rizab Melayu di bawah Seksyen 3, Enakmen Rizab Melayu (Negeri-Negeri Melayu Bersekutu Bab 142) 1933 dan bagi membuat suatu sekatan dan larangan yang lebih tegas, maka di dalam Sekatan-Sekatan Kepentingan tersebut perlu dinyatakan bahawa permohonan pembatalan status Tanah Rizab Melayu tidak dibenarkan.

15. Manakala pembukaan permohonan tanah baharu yang dikategorikan Tanah Rizab Melayu, pemohon yang akan dipertimbangkan ialah bekas-bekas anggota pasukan keselamatan seperti tentera dan polis yang berbangsa Melayu sebagaimana yang telah dinyatakan di dalam Seksyen 2, Enakmen Rizab Melayu (Negeri-Negeri Melayu Bersekutu Bab 142) 1933 iaitu “beragama Islam”, berketurunan Melayu atau mana-mana Suku Malayan” dan “bertutur dalam Bahasa Melayu atau mana-mana Suku Malayan”.

Rumusan

1. Berdasarkan dengan pernyataan dan saranan yang dinyatakan, isu-isu berkaitan dengan tanah ini amat berkait rapat dengan polisi, ekonomi dan sosial serta ia mampu mencetuskan sentimen perkauman yang tinggi.

2. Oleh yang demikian, dalam melaksanakan sesuatu polisi atau tindakan yang mempunyai darjah tinggi yang boleh menyentuh sentimen perkauman, cadangan dan saranan ini perlu dilihat dari segi aspek polisi, ekonomi dan sosial.

3. Dari aspek polisi, penilaian dan penelitian ke atas peruntukan undang-undang yang sedia ada seperti Perkara 152 Perlembagaan Persekutuan, Seksyen 42 Kanun Tanah Negara 1965 dan Seksyen 3 Enakmen Rizab Melayu (Negeri-Negeri Melayu Bersekutu Bab 142) 1933 perlu diambilkira dan dalam masa yang sama, tindakan undang-undang ke atas pesalah atau pihak yang bersubahat juga perlu diambilkira.

4. Demi melindungi kepentingan ekonomi negara, maka kaedah pemberi milikan tanah adalah solusi yang baik dalam mengekalkan aktiviti sedia ada dan dalam masa yang sama dalam mengimbangi tuntutan sosial, maka masyarakat Melayu perlu dilibatkan sama dalam aktiviti ekonomi yang sama.

5. Namun begitu, sekiranya kawasan tanah yang diceroboh tersebut merupakan kawasan Rizab Hutan Simpan Kekal atau Kawasan Rizab Orang Asli, maka tiada pilihan lain melainkan tanah tersebut terpaksa dirampas.

Disediakan oleh :

Mohd Hasrol Haffiz  Aliasak, PhD.
Profesor Madya
Jabatan Pengurusan Hartanah
Fakulti Senibina, Perancangan dan Ukur
Universiti Teknologi Mara Cawangan Perak
Kampus Seri Iskandar

6 September 2020


COVID-19: Tiada kes baharu kluster Sivagangga

KUALA LUMPUR, 18 Zulhijjah 1441H, Sabtu – Tiada kes baharu Kluster Sivagangga di Kedah dilaporkan dalam tempoh 24 jam yang lalu dan hanya tujuh kes baharu COVID-19 direkodkan dengan enam daripadanya merupakan kes import sementara satu lagi kes penularan tempatan.

Ketua Pengarah Kesihatan Datuk Dr Noor Hisham Abdullah berkata ia menjadikan jumlah kes aktif dengan kebolehjangkitan sebanyak 170 kes manakala jumlah kumulatif kes positif di Malaysia sebanyak 9,070 kes.

Beliau berkata enam kes yang direkodkan hari ini telah mendapat jangkitan di luar negara melibatkan tiga warganegara Malaysia manakala selebihnya bukan warganegara Malaysia.

“Enam kes import dikesan di Kuala Lumpur adalah dari China, Yaman dan Myanmar,” katanya dalam kenyataan hari ini.

Selain itu, kes import turut melibatkan dari negara Jepun (Selangor), Pakistan (Sarawak) dan Mexico (Labuan), katanya.

Dr Noor Hisham berkata hanya satu kes penularan dalam negara yang melibatkan warganegara Malaysia, iaitu kes saringan di tempat kerja di Negeri Sembilan.

“Beliau mempunyai sejarah bekerja di Indonesia dan telah pulang ke Malaysia pada 7 Mei lalu. Beliau tidak bergejala dan telah dimasukkan ke Hospital Tuanku Ja’afar, Seremban” katanya.

Menurutnya sebanyak 47 kes telah pulih menjadikan jumlah kumulatif kes yang telah pulih sepenuhnya adalah sebanyak 8,775 kes (96.8 peratus daripada jumlah keseluruhan kes).

Katanya, terdapat dua kes positif sedang dirawat di Unit Rawatan Rapi (ICU) yang mana satu kes memerlukan bantuan pernafasan.

Tiada pertambahan kes kematian dilaporkan hari ini menjadikan jumlah kumulatif kes kematian kekal 125 kes.

Menyentuh mengenai Kluster Sivagangga, Dr Noor Hisham berkata seramai 4,198 orang telah disaring dari Kedah, Perlis dan Pulau Pinang setakat ini.

Daripada jumlah itu, 43 kes dikesan positif manakala 3,235 negatif dan 920 masih menunggu keputusan.

“Saringan kontak rapat dan aktiviti pengesanan kes secara aktif diteruskan. Langkah pencegahan seperti proses nyah kuman dan nyah cemar dijalankan di kawasan-kawasan yang telah dikenal pasti berkait rapat dengan kluster ini,” katanya.

Katanya, situasi terkini kluster itu akan dimaklumkan dari semasa ke semasa kepada orang ramai.

“ Masyarakat diminta untuk menyemak terlebih dahulu kesahihan maklumat yang diterima sebelum mempercayai dan menyebarkan maklumat tersebut,” katanya. – Bernama


Rakyat bangkit tentang SUHAKAM jika terus bawa perkara bercanggah Perlembagaan

Oleh Siti Hafidah Abd Ghaffar

BANGI, 5 Rabiulawal 1443H, Selasa – Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA) kesal dengan Laporan Separuh Penggal
Suruhanjaya Hak Asasi Manusia Malaysia (SUHAKAM) yang tidak begitu menekankan isu Islamofobia.

Suruhanjaya itu sepatutnya mengetengahkan isu tulisan Jawi yang mana jelas menunjukkan ‘fear of Islam’, malah digembar-gemburkan sehingga kerajaan sebelum ini seperti mengiktiraf ‘Islamofobia’ tersebut dengan membuat pusingan U mengenai polisi tulisan berkenaan.

Lebih mengecewakan, Laporan Separuh Penggal oleh SUHAKAM mengenai Kitaran Ketiga Penilaian Berkala Sejagat (UPR) seolah-olah membelakangkan nilai Perlembagaan, bahkan sosiobudaya masyarakat setempat.

Pengerusi MACSA, Lukman Sheriff Alias menegaskan, SUHAKAM seharusnya memiliki pendirian sama dengan Perlembagaan.

Malahan, pesuruhjaya SUHAKAM sewajarnya mengambil kira aspek pelbagai lapisan masyarakat yang mempunyai perspektif lebih daripada sekarang.

Beliau tidak menolak kemungkinan rakyat akan bangkit menentang SUHAKAM jika terus-menerus membawa perkara yang bercanggah dengan Perlembagaan seperti meratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD).

“Kita bukan tidak menyokong antidiskriminasi tetapi penafsirannya patut ikut acuan Perlembagaan, tapi nampaknya mereka membelakangkannya.

“Selagi mana nilai Perlembagaan dan sosiobudaya kita diremehkan ataupun ditentang, kalau selalu berlaku mungkin ramai rasa tidak puas hati dan bangkit menentang SUHAKAM,” katanya ketika dihubungi Ismaweb.net hari ini.

Atas sebab itu, Lukman menggesa SUHAKAM melihat konsep hak asasi secara lebih menyeluruh dan tidak selektif dalam mengeluarkan laporan.

Suruhanjaya itu juga digesa mengambil kira pengalaman rakyat negara ini yang terdiri daripada pelbagai kaum dan agama.

“Takkanlah SUHAKAM mengambil pendirian bahawa beberapa peruntukan undang-undang Islam bercanggah dengan Perlembagaan ataupun undang-undang negeri.

“Itu bertentangan dengan pendirian yang telah diambil oleh kerajaan selama ini berkenaan keabsahan undang-undang dan jenayah syariah,” katanya.


KPM kaji cadangan wujud jawatan warden asrama sepenuh masa

IPOH, 7 Jamadilawal 1443H, Ahad – Kementerian Pendidikan (KPM) akan mengkaji cadangan untuk mewujudkan jawatan warden sepenuh masa di sekolah berasrama bagi menangani pelbagai masalah termasuk kes buli.

Bagaimanapun Timbalan Menteri Pendidikan, Datuk Dr Mah Hang Soon berkata, ia perlu diperhalusi berdasarkan laporan penuh kes buli yang dilaporkan termasuk membabitkan pelajar Tingkatan Satu di Maktab Rendah Sains Mara (MRSM) Sultan Azlan Shah, Kuala Kangsar dekat sini baru-baru ini.

“Terima kasih atas pandangan yang diberi tentang kes ini dan kita perlu menunggu laporan daripada pihak berkenaan sebelum apa-apa tindakan.

“Pihak kementerian akan membuat kajian lanjut berhubung pandangan tersebut,” katanya ketika ditemui pemberita selepas selepas menyaksikan Majlis Angkat Sumpah Persekutuan Persatuan Lembaga Pengurus Sekolah Cina Malaysia, di sini hari ini.

Presiden Kesatuan Perkhidmatan Perguruan Kebangsaan (NUTP), Aminuddin Awang dilaporkan berkata, cadangan itu sudah dikemukakan pihaknya sekian lama serta berkali-kali membangkitkan isu berkenaan.

Aminuddin dilaporkan berkata, guru yang menyandang tugas warden menjalankan tugas hakiki mengajar di sekolah, namun pada masa sama menunaikan tanggungjawab menjaga dan mengawasi murid asrama sepanjang waktu.

Ditanya sama ada pihak kementerian akan mengadakan perbincangan bersama NUTP dan Majlis Amanah Rakyat (Mara) berhubung cadangan itu, Dr Mah berkata, sebarang tindakan lanjut perlu berpandukan kepada laporan terperinci berkaitan kes yang dilaporkan berlaku.

“Pada peringkat ini paling terbaik adalah kita tunggu laporan terperinci daripada pihak berkenaan. Apa-apa tindakan kena berpandu kepada apa sebenarnya yang berlaku,” katanya.

Sehingga kini, polis telah menahan 10 pelajar berusia 13 tahun termasuk seorang yang berusia 15 tahun susulan tindakan beberapa remaja yang dipercayai pelajar asrama menumbuk dan menendang seorang pelajar lain secara beramai-ramai.

Kejadian dipercayai berlaku antara jam 1 hingga 2 pagi 9 Disember lepas itu tular di media sosial menerusi beberapa video berdurasi 13 hingga 30 saat, sehingga menerima kecaman orang ramai.

Sementara itu, beliau berkata, siasatan lanjut turut sedang dijalankan berhubung satu lagi kejadian buli yang didakwa berlaku di sekolah berasrama di Pahang pada Jumaat minggu lepas dan KPM sedang menunggu laporan siasatan daripada pihak berkaitan.

Akhbar tempatan melaporkan empat pelajar dikurung di dalam sebuah bilik selama dua jam dan dijadikan seperti ‘karung tinju’ oleh sekumpulan lapan senior yang membelasah mereka selepas berang dengan tindakan mangsa menonton video melalui telefon bimbit.

Kejadian itu didakwa berlaku dengan semua mangsa berusia 14 tahun itu dikurung di dalam bilik sebelum dipukul, ditumbuk, disepak serta dikenakan hukuman rotan oleh sekumpulan pelajar tingkatan empat dan lima.

Mengenai majlis yang dihadiri pada hari ini, Dr Mah berkata, antara isu yang dibicangkan termasuklah cara-cara memastikan pengukuhan serta pemulihan pembelajaran dan pengajaran di sekolah semasa pandemik COVID-19. – Bernama


Menteri Agama akan ke Arab Saudi bincang SOP haji

ALOR SETAR, 16 Syaaban 1442H, Selasa – Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri akan ke Arab Saudi untuk mendapatkan maklumat lanjut mengenai prosedur operasi standard (SOP) bagi jemaah haji.

Katanya, perbincangan mengenai SOP antara Malaysia dan Arab Saudi akan diadakan sebagai persiapan untuk musim haji yang akan datang.

“Insya-Allah, saya merancang untuk melawat dalam dua minggu akan datang agar kita dapat memahami dan membincangkan mengenai SOP (untuk haji) dari kedua-dua negara.

“Saya tidak dapat mengesahkan tarikh yang tepat (perjalanan), tetapi hasilnya akan dijelaskan dengan terperinci ketika saya kembali dari sana,” katanya.

Beliau berkata demikian. selepas majlis yang diadakan di Institut al-Quran Darul Aman (IQDAR) di sini, hari ini.

Sebelum ini, Dr Zulkifli berkata, SOP untuk jemaah haji akan dikaji dari semasa ke semasa untuk memastikan bahawa syarat yang ditetapkan oleh kerajaan Arab Saudi dapat dipenuhi.

Beliau berkata, SOP itu perlu dibentangkan kepada kerajaan Arab Saudi untuk dimuktamadkan dan kemudian disahkan, bagi memastikan jemaah haji Malaysia tidak menghadapi kesulitan semasa melakukan ibadah haji.

Sementara itu, bercakap mengenai vaksinasi jemaah haji, Dr Zulkifli berkata, pihaknya akan meminta panduan lebih lanjut daripada Kementerian Sains, Teknologi dan Inovasi (MOSTI).

Langkah itu hanya akan dibuat setelah mendapat persetujuan dari Arab Saudi bersama dengan syarat yang diperlukan untuk para jemaah.

“MOSTI dan Kementerian Kesihatan telah sepakat untuk bekerjasama dengan kami (program vaksinasi untuk jemaah), tetapi kami harus terlebih dahulu mendapatkan persetujuan dari kerajaan Arab Saudi dan mengetahui apa syaratnya.

“Setelah itu, kami akan berusaha memenuhi syarat-syarat tersebut sebanyak yang kami dapat demi para jemaah,” katanya seperti dilapor NST.

Awal bulan ini, Menteri Kesihatan Arab Saudi, Dr Tawfiq al-Rabiah mengatakan jemaah haji harus diberi vaksin COVID-19 untuk menunaikan haji.


Kerajaan rancang buka Pejabat Penasihat Pertahanan di Mesir

KUALA LUMPUR, 8 Jamadilawal 1443H, Isnin – Kerajaan merancang mewujudkan Pejabat Penasihat Pertahanan baharu di Mesir bagi mendokong Kertas Putih Pertahanan yang menitik berat usaha ke arah diplomasi pertahanan, sama ada di peringkat bilateral dan multilateral.

Timbalan Menteri Pertahanan, Datuk Seri Ikhmal Hisham Abdul Aziz berkata, kerajaan turut mengkaji keperluan menggunakan Penasihat Pertahanan Malaysia sedia ada di Malawakil (Pejabat Perwakilan Malaysia di luar negara) berhampiran seperti di Malawakil Riyadh, Arab Saudi atau Malawakil Ankara, Turki untuk diakreditasi ke Mesir bagi membantu sebarang urusan berkaitan hubungan pertahanan antara Malaysia dan Mesir.

Beliau berkata, ia berpotensi untuk memperluaskan hubungan kerjasama dalam pelbagai bidang pertahanan seperti latihan ketenteraan, pendidikan ketenteraan dan industri pertahanan.

“Penasihat Pertahanan merupakan pengantara dari segi pertahanan dan keselamatan negara selain merupakan wakil kepada Menteri Pertahanan dan Panglima Angkatan Tentera dalam acara rasmi yang melibatkan pertahanan,” katanya pada sesi soal jawab di Dewan Rakyat hari ini.

Beliau menjawab soalan Datuk Seri Abdul Azeez Abdul Rahim (BN-Baling) yang ingin tahu sekiranya kerajaan bercadang mewujudkan semula atase tentera di Mesir serta bila ia akan dilaksanakan bagi membantu memudahkan kemasukan badan bukan kerajaan (NGO) Malaysia ke Gaza untuk menyalurkan bantuan kemanusiaan.

Menjawab soalan tambahan Ma’mun Sulaiman (Warisan-Kalabakan) mengenai penubuhan pejabat Penasihat Ketenteraan yang baharu di seluruh dunia, beliau berkata kerajaan ketika ini belum merancang untuk membuka Pejabat Penasihat Pertahanan yang baharu kecuali di Kaherah, Mesir.

Bagaimanapun, beliau berkata, Kementerian Pertahanan sedang dalam proses untuk melaksanakan rancangan akreditasi bagi beberapa Penasihat Pertahanan ke beberapa buah negara.

Antaranya Penasihat Pertahanan di Malawakil Ankara ke Qatar; Malawakil Moscow ke Belarus; Malawakil Paris ke Belanda; Malawakil Riyadh ke Jordan dan Oman; Malawakil Washington ke Kanada dan Malawakil Yangon ke Bangladesh.

“Pada masa kini, terdapat dua buah negara yang telah memberi kelulusan untuk akreditasi Penasihat Pertahanan Malaysia ke negara mereka iaitu akreditasi Penasihat Pertahanan di Yangon, Myanmar ke Bangladesh dan juga akreditasi Penasihat Pertahanan di Washington, Amerika Syarikat ke Kanada,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.